Eskerron mezua egoitzatik - Soraluze - Plaentxia.eus\nEskerron mezua egoitzatik\nUbane Madera Zangitu 2020-03-24 08:30\nMesedeetako egoitzatik eskerrak helarazi nahi dituzte egunotan materiala zein laguntasuna eskaini dieten guztiei: autonomoei, Soraluzeko Udalari eta herritarrei. Halaber, eurek ere eskaini dute laguntza.\nHonako eskerron mezua helarazi dute Mesedeetako egoitzatik:\n“Herriko autonomoei: euren lan-jardunak eten egin behar izan ondoren, materiala oparitzeko prestutasuna erakutsi digute (maskarak, eskularruak...), ikusi baitute gure jarduna beharrezkoa dela eta ez zegoela materialik stockean.\nSoraluzeko Udalari: egoitzako langileren bat kutsatuz gero, hura bere etxean ezin izango balitz bakartu, harendako etxebizitza eskatu eta berehala erantzutearren. Espero dezagun halakorik ez gertatzea, baina guk prest egon behar dugu.\nGurekin harremanetan jarri diren herritar guztiei: guretzat horren zailak diren une hauetan eskerron eta animo mezuak helaraztearren”.\nEskerronak emateaz bat, egoitzatik adierazi dute herritarren eskura ipintzen dutela euren postontzia – info@soraluzeegoitza.net- herritarrek izan ditzaketen zalantzak argitzen laguntzeko. Gogora ekarri dute, zaharren egoitza izanik, eurek protokolo eguneratuenak aplikatu behar dituztela eta uste dute euren jakintza hori lagungarri izan daitekeela.


Arrigorriaga eta Basauriko udalerriak Nerbioi ibaiaren bi aldeetatik lotzen dituen bidegorri berri bat da, 5 kilometro inguruko luzera duena. Ibilbidea atsegina eta erraza da, eta Nerbioi ibaiak bi udalerri horiek zeharkatzean uzten duen berdetasuna ikusteko aukera eskaintzen du.\nBidegorria Arrigorriagan hasten da, kiroldegiaren ondoan, eta, ibaiaren ezkerraldetik, Lapatza industriagunera iristen da. Industriaguneak atzean utzi ondoren, Aita Aureliano Landeta zabalgunearekin egingo dugu topo, Garbigunearen ondoan. Ondoren, Mercabilbaoko industriaguneak ikusiko ditugu gure eskuinean. Puntu honetan, bidegorriak zubitik jarraituko du, eta, beraz, Nerbioi ibaia zeharkatuko dugu. Ondoren, Artunduaga kiroldegiraino jarraituko dugu bidegorritik, Fleming doktorearen kaleko zubia zeharkatuko dugu, eta Soloarte parkera iritsiko gara. Bertan amaitzen da bidegorria.\nLapatza industriagunea eta Lonboko eremua lotzen dituen pasealekuaren zati bat duela gutxi birgaitu da. Zehazki, argiak, baranda, eserlekuak, paperontziak, hormigoizko zorua eta aglomeratu asfaltiko gorria ipini dira.\nBidegorriaren helburua ingurune naturalaz eta mugikortasun jasangarriaz gozatzeko aukera sustatzea eta bi udalerrien arteko loturak estutzea da.\nBizkaibusen linea askok lotzen dute Bilbo Arrigorriagarekin eta Basaurirekin.\nTrena, metroa, tranbia eta funikularra:\nRenfe Aldiriak: 3. linea, Abando-Urduña; Basaurira zein Arrigorriagara iristen da.\nEuskotren; Arizen du geralekua, Basaurin.\nHiri-aparkaleku ugari Basaurin eta Arrigorriagan.\nTrack kmz formatuan (2,28 KB)\nTrack gpx formatuan (14,44 KB)\nPR-BI 16 ibilbidea. Atzoko bideak, gaurko bidaiariak.\nAita Aureliano Landeta zabalgunea.\nZubien ibilaldia, Basauri.


Berdintasuna | Angula Berria\nHasiera » Berdintasuna\nEH Bildu Hondarribia. Herri programako hirugarren bideoa\nZKA argitaratua 23 / Mai / 2019\nEH Bildu Hondarribia.- EHBildun ez gaude inoren kontra, pertsona guztiak herriko festetan parte hartzearen alde gaude. Politika publikoak behar dira parekidetasuna nahi badugu eta gure herriko udalak etxeko lan handi bat du egiteke, ez dugu berdintasun politikarik. Hori lortzeko egingo du lan Hondarribiko EHBilduko taldekideak.\nGehiago irakurriEH Bildu Hondarribia. Herri programako hirugarren bideoa -ri buruz\nMugimendu feministaren lana goraipatu eta eskubide berdintasuna aldarrikatu ditu EH Bilduk\nZKA argitaratua 20 / Mai / 2019\nUdal berdintasun sailaren sorrerari behar duen garrantzia emateko eskatu du koalizioak\nBerdintasunaren inguruan mintzatu da Irungo EH Bilduko Oihana Briones (zerrendan bigarrena), Ane Unanue eta Leti Bermejo zerrendakideekin eta Miren Lantz militante feministarekin batera egindako agerraldian.\nGehiago irakurriMugimendu feministaren lana goraipatu eta eskubide berdintasuna aldarrikatu ditu EH Bilduk -ri buruz\nEzker Anitza-Izquierda Unidak berdintasunerako ordenantza egiteko eskatzen du\nsugorri argitaratua 27 / Api / 2016\nEzker Anitza-Izquierda Unidako Irungo Asanbladako kideok, zera\n· ADIERAZTEN DUGU:\n- Nahiz eta III Berdintasun Planak berdintasunerako ordenantza bat egiteko asmoa azaldu, ez dela oraindik aurrera pausurik eman. Egoera hori salatu nahi dugu.\n- Berdintasunerako ordenantza batean oinarritutako ekimenak egonkorrago izango liratekeela, eta ez liratekeela udal gobernuko aldaketa baten menpe izango.\nGehiago irakurriEzker Anitza-Izquierda Unidak berdintasunerako ordenantza egiteko eskatzen du -ri buruz\nZKA argitaratua 1 / Urr / 2014\nGehiago irakurriEhun entitatek indarrak batu dituzte Emakundek antolatutako XI Berdintasun gunean -ri buruz\nPlaza dantzara ekimenaren htzaldia\nZKA argitaratua 15 / Abe / 2013\nAsteazkena, Abendua 18, 2013 - 19:30\nAmaia Kultur Zentrora\nDatorren asteazkenean, hilaren 18an, Amaia Kultur Zentroko areto txikian Baztango Plazara Dantzara ekimeneko kideek hitzaldia eskainiko dute 19.30tatik aurrera izango da hitzordu\nGehiago irakurriPlaza dantzara ekimenaren htzaldia -ri buruz


Gizarte Ongizaterako Foru Erakundea - Autonomia pertsonaleko zentroa\nUrritasun fisiko eta organiko larriak dituzten pertsonentzako eguneko zentroak edota autonomia pertsonala sustatzeko zentroa >\nAutonomia pertsonaleko zentroa\nZerbitzu honek mugitzeko ezintasun larriak direla eta profesionalen laguntza berezia behar duten 18 – 65 urte bitarteko pertsona helduak zaintzen ditu egunez. Kasu batzuetan zerbitzuak aldi batez bakarrik artatzen ditu ezinduak, errehabilitazioaren ondoren sareko baliabide orokorrei heltzeko moduan gertatzen baitira.\nZerbitzuak elkarrekin bizitzeko giroa sortzen du eta zentroetan lan, hezkuntza, kultura eta garapeneko jarduerak egiten dira artatzen diren pertsonen autonomia pertsonala eta soziala indartzeko.\nGainera, arlo askotako profesionalek banako arreta ematen diete zentrora biltzen diren pertsonei eta laguntza produktu jakinetan eta eguneroko jardueretan trebatzeko programa laburrak egiten dira; programak onuradunen ezaugarrietara eta beharrizanetara egokitzen dira eta beraien helburua haien autonomia eta gizartean parte hartzea bultzatzea izaten da.\nHelduak, 65 urtera artekoak, gutxienez % 65eko ezintasuna dutenak, baina ez adimen atzerapenik, ez nahasmendu psikiatrikorik ez dutenak.\nOndokoak lantzen dituzten jarduerak: terapia okupazionala, komunikazioa, gizarte trebetasunak, eskulanak, errehabilitazio kognitiboa; gizarteratzea eta nor bere kabuz moldatu ahal izatea sustatzen dituzten jarduera sozio-kulturalak.\nIkusi Gizarte Ongizaterako Foru Erakundeak eskaintzen dituen zerbitzuengatiko prezio publikoei buruzko arautegia.\nPedro Asua kalea\t2


Martitz, iheslaria - Elhuyar Aldizkaria\nHasiera » Albisteak » Martitz, iheslaria\nOain dela sei urte azaldu zitzaien arazoak erabat txoratu ditu astronomoak. Martitzi buruzko azterketa xehetua egitera joandako guztiek esku-hutsik itzuli behar izan dute etxera. Etsipenaren arrazoia Martitzen ekuatorean dago. Radarraren argia zurgatzen duen zerbait atzeman dute bertan. Beraz, radarrari ihes egiten dion eskualde oso bat dago Martitzen. Nola liteke?\nBryan Butler Mexiko Berriko Astronomia Behatokiko buruak dioenez, Martitzen ekuatorean gertatzen den fenomeno bitxian sumendien aktibitateak eragina izan lezake.\n1988an hasi ziren astronomoen buruhausteak. Kaliforniatik igorri zuten orduan Martitzera radar-seinalea. Mexiko Berriko Behatokian zain geratu ziren, radarrak bidalitakoa jaso eta aztertu ahal izateko. Planetaren irudi benetan ederrak jaso bazituzten ere, ez zen ekuatoreko eskualdearen arrastorik ageri.\nBryan Butler Mexiko Berriko Astronomia Behatokiko buru da eta azken sei urteak Martitzi begira eman ditu, radarraren argiak isladatzen ez duen eskualdean zer ote dagoen ikertzen. Agidanez, bere lan saiatuak eman du fruiturik jadanik. Texasen burutu berri den Urteroko Astronomia Biltzarrean iragarri duenez, Martitzen ekuatorean gertatzen den fenomeno bitxian sumendien aktibitateak eragina izan lezake. Astronomia Biltzarrean azaldu zuen tesiaren arabera, Martitzeko ekuatorea sumendi-harriek estalita duten eremu zabala da.\nErrautsek sortutako geruza meheak radarraren argia zurga dezakeela dio Butlerrek. Texasen azaldu zuenez, tesi hori baieztatzeko makina bat saio egin dute Mexiko Berriko ikerlariek. Besteak beste, Galapago Irletan sortzen diren fenomenoak azaldu zituen, Martitzen gertatzen denaren adibidetzat jarriz.


Albisteak HABEk 1go, 2. eta 3. euskara maila egiaztatzeko frogak egingo ditu lehen aldiz Buenos Airesen\nHegoamerikako euskal etxeetako euskara ikasleek 1go, 2. eta 3. maila egiaztatzeko aukera izango dute aurten Buenos Airesen. HABEk lehendabizikoz eskaintzen du aukera hau aurten eta, besteak beste, 2007-2011 tartean Euskara Munduan programaren barruan trebatu diren irakasleek ikasitakoa egiaztatzeko aukera izango dute horrela. "Argentinan 30 lagunetik gora aurkeztea espero dugu", azaldu dio EuskalKultura.com-i programaren koordinatzaile Kinku Zinkunegik. Horrez gain, Madrilen eta Bartzelonan ere egingo dira frogak, urtero legez. Hiru kasuetan matrikulazio epea datorren asteko asteazkenetik ostiralera izango da. PUBLIZITATEA\n2011/11/29\tHABEk euskara ikastaroak lagunduko ditu Pauen, Londresen eta Parisen; Bruselak eskolak berreskuratu ditu\n2011/07/11\tLarunbatean hasi zen Boisen 'Euskara Munduan' programako Estatu Batuetako lehenengo barnetegia\n2010/07/23\tAzken txanpan da Viña del Mar-en 'Euskara Munduan' programak Txilen egin duen lehenengo barnetegia\n2010/07/12\tViñako Eusko Etxeak jasoko ditu 'Euskara Munduan' barnetegiko partaideak uztailaren 16tik 24ra\n2010/05/25\tViña del Mar: aurrenekoz antolatuko da Txilen, uztailaren 17-24era, 'Euskara Munduan'eko barnetegi bat\n2010/01/18\t5 herrialdetako 23 irakaslek Hego Ameriketako euskara irakasleentzako barnetegia hasiko gaur Montevideon\n2009/06/25\tEuskara Munduan programa aurrera doa: Negu barnetegia uztailaren 25ean hasiko da Argentinako Las Floresen\n2009/01/19\tGaur hasiko da Montevideon 'Euskara Munduan'ek Uruguain antolatu duen lehenengo barnetegia\n2008/12/31\t'Euskara Munduan' barnetegia Uruguain izango da aurrenekoz: urtarrilaren 19tik 30era Montevideon 2008/06/20\tEuropako euskal etxeetako euskara irakasleek trebakuntza ikastaroa egin dute Bartzelonan, HABEk antolatuta


Leku askotatik ari zaizkigu galderak, eskaerak, iristen... pertsona eta talde asko ari dizaizkigu gurera etortzen eskolan lan egiteko modu hau ezagutu nahian. Hementxe duzue Fundación Telefónica-k gure eskolaz argitaratu duen artikulu bat.\nPilotari profesional berria dugu Tolosan\nEz da denbora asko igaro Jon Ander Peña ikaslea Hirukideko korridoreetan ikusten genuela, orain berriz Tolosako pilotari profesionala\tdugu! Bejondeizula!\nUrriaren 1etik 7ra izango da Hirukidek Frantziako iparraldeko Lunevilleko eskola batekin urtero egiten duen elkartrukea. 38 ikasle frantziar etorriko zaizkigu eta Zumaiako flyscha, Donostia, Gernikako Bake Museoa eta Bilbo bisitatuko dituzte. Horrez gain, gure ikasleen etxeetan hartuko dute ostatu. Ongi Etorriak!\n(TBL: Thinking Based Learning)\nPentsamendu trebatuta kurrikulumean garatzea, pentsamendua areagotzea suposatzen du, ikasten ari diren jakintza juztiak sakontasunez pentsa ahal izateko, egunerokotasunean aurkitzen ditugun egoeratan pentsamendua garatu ahal izateko, hots, ikasgeletatik kanpo bizi kalitatea hobetzen den.\nHiru pentsamendu mota ikasi eta ikasleekin garatu beharrekoak daude: pentsamendu analitikoa, pentsamendu sortzaile eta pentsamendu kritikoa.\nBeraz, "mundu guztiak pentsatzen du, baina denok ez dute behar den trebeziaz eta zainduz" (R. Swartz)\nGure ikasleei hoberena eskaini nahian, irailaren 23 eta 24ean, ostirala eta larunbata, formazio intentsiboa jaso dugu TBL (Thinking Based Learning), honako azpitituluarekin: Pentsamenduan Oinarritutatko Ikaskuntza: pentsamendu kritiko eta sortzaile kurrikulumean.\nOrain... ikasitako guztia martxan jarriko dugu, eta geratzen zaizkigun bi asteburuetan jarraituko dugu sakontzen.\nFLYSCHa eta MAREARTEKO EKOSISTEMA\nGaur, 2016ko irailaren 19an, 1. batxilergoko Biologia eta Kultura Zientifiko ikasgaietako ikasleak Zumaiako Flyscha eta marearteko ekosistema ikustera joan dira. Zumaiako Algorri interpretazio zentroan egitura geologiko hori (Flysch) zertan datzan azaldu digute. Ondoren, bertako begiraleen laguntzarekin, itsaslabarraren oinarrian dauden arroketara jaitsi gara, ekosistema berezi horretan bizi diren izaki bizidunak aztertzeko asmoz.\n"UZTURRE" EKIMENA, MARTXAN BERRIZ ERE\nErraldoi eta buruhandiekin ikasten\nHirukideko Proiektua ezagutzen\nBizikidetza Behatokiaren 10. urteurrena\n<< Hasiera < Aurrekoa 1 2 3 4 5 6 7 8 9 10 Hurrengoa > Amaiera >>\tOrria: 9 Guztira: 130\tEgutegia


Oroimenerako irudiak - - Alea.eus\nGo Gasteiz Kultura 2021-03-26 16:00\n“Nire emazteak eta seme zaharrenak herrian egindako argazki bat da hau, 73an, ezkondu eta urtebetera erosi genuen lehen autoarekin. Citroen C8 bat zen, kotxe apal bat. Bizitza hasten ari ginen, etxea ordaintzen, gauza horiek guztiak. Oso ondo etorri zitzaigun, 15 egunean behin herrira joaten ginelako gurasoak ikustera. Herriko etxea asko hobetu da orain “. Horrela deskribatzen du José Luisek bere familia albumetik atera duen argazkietako bat, ‘Istorio bat argazki bakoitzaren atzean’ tailerrean partekatzen duena, astean behin Koronazioko adinekoen zentro soziokulturalera joaten denean.\nJose Luisek ‘Istorio bat argazki bakoitzaren atzean’ tailerrean deskribatzen duen argazkia\nDavid Busto kazetari eta dokumentalista arabarra da Gasteizko adinekoen memoria eta bizipenak berreskuratzen dituen proiektu honen sustatzailea. “Nire ofizioan gehien gustatzen zaidana kontakizunak, istorioak eta bizipenak entzutea da. Beste pertsona batzuen bizitza behatxulo batetik ikusi ahal izatea “, azaldu du.\nBolivian bi urte eman ondoren, etxera itzuli zen adineko pertsonen oroimenean lan egiteko asmoz. “Chus Dominguez ikus-entzunezko sortzailea El Condado-Curueño eskualdean garatzen ari zen ‘Territorio Archivo’ proiektuaren berri izan nuen. Lurraldeko memoriari buruzko dokumental bat egitea agindu zioten, eta bertan bizi ziren gutxi batzuek gordetzen zituzten albumetan miatzea erabaki zuen. Etxeko sukaldean biltzen zen haietako bakoitzarekin, argazkiak ikusi eta beren testigantzak jasotzeko”, azaldu du. Proiektuak liluratu egin zuen kazetari gasteiztarra. Chusekin hitz egin zuen eta Gasteizen lan bera egin ahal izateko ideia helarazi zion, baina metodologia hau talde testuinguru batera egokituz.\nDavid Busto tailerra ematen./Endika Portillo\nLau urte igaro dira ordutik, eta adinekoentzako zentro soziokulturaletako 30 erabiltzailek baino gehiagok parte hartu dute ekimen honetan, eta 200 argazki eta testigantza baino gehiago biltzea lortu du. “Ez da hain garrantzitsua artxibo oso luze bat egitea, oso sakona baizik”, gaineratu du.\nPartehartzaileak ostiralero biltzen dira mahai baten inguruan eta euren bizipenak eta oroitzapenak partekatzen dituzte. Ekartzen dituzten argazkiak paretan proiektatzen dira, guztiek ikus ditzaten, eta saioen audioa grabagailu baten bitartez erregistratzen da. Banan-banan, irudi guztiak komentatzen dituzte. Lehenik eta behin, minutu batez isilik ikusten dute argazkia, eta, ondoren, jabeak hartzen du hitza. Bost minutuz azaltzen du non uste duen atera zela, zein urtetan, nortzuk irteten diren eta zer ikusten den bertan. Amaitzeko, gainerako taldekideek hainbat ekarpen egiten dituzte. Horrela argazki bakoitzarekin.\nHelduek euren bizipenak eta oroitzapenak partekatzen dituzte argazkien bidez./Endika Portillo\n“Topaketarako, konfiantzarako eta elkarri entzuteko gunea da. Duela urteak aipatu ez zenituen zure bizitzako uneetara itzultzekoa. Oso giro ona sortzen da eta elkarrengandik ikasten dugu. Konfiantza hori sortzea garrantzitsua da testigantzak atera daitezen”, azaldu du Davidek. Izan ere, Gerra Zibila edo martxoaren 3a bezalako gertaera historikoak entzuten dira lantegietan, baina baita eguneroko kontuak ere, hala nola senide baten heriotza edo immigrazioa. Kazetariaren arabera, badira argazkietan oso presente dauden gaiak, hala nola bidaiak, txangoak eta jaiak. Beste gai batzuren kasuan, esaterako Lana, ia ez dago irudirik: “Etxean ondo bila dezaten saiatzen naiz, edukia handitu ahal izateko”. Bilaketarako irizpidea emozioa da. “Haientzat garrantzitsuak diren irudiak aurkitu behar dituzte, nahiz eta ez jakin oso ondo zergatik. Argazki baliotsu bat duela bi hilabetekoa izan daiteke, ez du zertan 40 urte izan behar”, esan du Davidek.


Elefante txori-bihotza | Mariasun Landa\nOrrialde kopurua: 72 p. 19x13 cm\n– Ana Urkiza, Egunkarian 2002ko maiatzaren 4a Gezia bihotz erdia\nElefanteek dena dakitela uste dute, ordea. Handinahikoak dira. Eta andereñoa, elefante ezberdinak daudela konturatzen da, daukaten bihotzaren arabera. Hemen, Mariasunek animalia/gizaki ezberdinen deskribapena egiten du: tigre-bihotza dutenak (agintariak), tximu-bihotza(mugituak), inurri-bihotza (langileak), arratoi-bihotza (jakintsuak) eta txori-bihotza dutenak: baketsuak, isilak, eztiak, misteriotsuak… Azken hauek elefante gehienek arbuiatu egiten dituzte, txoriekin hitz egiten dutelako. Atzeratuak deitzen diete.\n– Ruben Ruiz, Behinola aldizkaria, 7.zenbakia , 2002ko azaroa Duela urte bat gutxi gorabehera plazaratutako liburua ekarri dugu gure txokora.Mariasun Landaren Elefante txori-bihotza hain zuzen ere.\nBehin elefanteen artean,konturatuko da guztiak berdinak ez direla.Batzuek tigre bihotza dutela; beste batzuek tximu bihotza;hango haiek inurri bihotza…eta beste batzuek aldiz,txori-bihotza.Horrela ohartuko da «…elefante guztiak kanpotik oso antzekoak direla,baina barrutik,haien bihotza ustekabe galanta gerta daitekeela:sorpresa-kaxa bat ».–24.orria –.\n– Mondragon Unibertsitatea, haur eta gazte literatura irakur gida 2001 “Interes kulturalak dituen elefante talde batek maistra dinamiko eta abenturazale baten beharra du. Etxebizitza, oihan afrikar batean. Dieta, begetarianoa. Soldata, ehun tona banana”Narratzailea andereño bat da, ohar hau irakurri eta interes intelektualak dituen elefante talde bati klaseak ematera Afrikara joan dena. Elefanteek galdera oso arraroak egiten dizkiote eta berak, galdera horiei erantzun ahal izateko, liburuak irakurtzea proposatzen die. Baina elefanteak haserretu egiten zaizkio eta andereñoak ez daki nola asmatu.


MARIO MAQUEDA: DJ ZENA, BIZARGILE DA EGUN | Kulturaldia.com - Donostia culture & fun magazine\nJásminka Romanos @lamiradadejass · 24/01/2014\nHogeita hamar urtez bidaiatu du DJ ezagun honek haren biniloekin Espainia, Ingalaterra eta New York-etik. Mario Maquedak albo batera utzi du musika eta pasio berri bati ekin dio: guraizeak. DJ zena, bizargilea dugu egun.\nMario Maqueda naiz eta sinistu ala ez 46 urte ditut. Nire barneko zelulak oraindik pogo dantzatzen dute. Musika betidadanik atsegin izan dut, klitxe handia bada ere, baina egia da; arrazoia dudan ezkero gurasoek ematen zidaten paga single-etan gastatzen nuen goxokietan baino, nire auzoko lagunek egiten zuten bezala. Baten bat garajean gordetzen dut oraindik. Gauean lan egiteaz nekatu nintzen eta gizonezko ileapaidegira itzultzea erabaki dut Donostian desagertzear zegoen negozio batera, alegia. Bizargile klasiko kurtso bat egin dut Bartzelonan eta abentura berri honetan abiatu naiz.\nDisck Jockey izatetik bizargile izatera igaro zara. Nola alda daitezke platerak guraize eta espumarengatik?\nBetidanik izan naiz ileapaintzaile, DJ nintzenean ere beti moztu izan nien ilea lagunei. Bizargile izatearen ideia beranduago iritsi zen, ez naiz haren jatorriaz gogoratzen. Baina urrian, Bartzelonara joan nintzen kurtso bat egitera. Ondoren, txoko bat utzi zidaten Oscar PH-n (Hernani kaleko ileapaindegian) eta hemen jarraitzen dut gaur egun.\nBizar asko mozten al dira Donostian?\nBibote baina bizar gehiago, hori ziur. Bizarrak modan dauden honetan gizon ugari etortzen da bizarra moztera. Oso zentratuta nago lan honetan; Internet bidez bideo asko ikusten ditut, eta mundu honetan kontaktuak egiten saiatzen ari naiz. Gehiago jakin nahi dut honi buruz. Komunitate txiki bat da: oso bitxia da, eta hura aztertzen ari naiz. Internet bidez bizargile on bat ezagutu dut, eta datorren hilabetean harengana joango naiz Logroñora. Donostiako erdigunean, nitaz gain, bizargile bakarra dago.\nZein eratako publikoa izaten duzu?\nGazte jendea etortzen da gehienbat, hala ere, edadeko jendea ere etorri ohi da. Egia esan, bizarraren gai hau berpizten ari da Europa guztian zehar. Alemania eta Ingalaterran, gazteak jabe diren bizartegi zoragarriak daude. Bizarra eta biboteen garaia da egun. Bartzelonan egin nuen ikastaroan, bizartegi familiarra aurrera daraman gizona izan nuen irakasle. Bizartegi hartako laugarren belaunaldiaren parte da. Lehen, aitonek ohitura handiagoa zuten halakoetan ibiltzeko.\nBaliteke, agian, denbora asko eskatzen duen lana izatea?\nOrdu erdi ematen dut bizar bat konpontzen, eta beste hainbeste hura mozten. Lan handia eta zaila da. Bizarra garbitu, moldatu… egin behar da. Gurea, bizartegi klasikoa da, hala enfokatu nahi izan dut nik. Ez dut bizar markaturik nahi, landuak badira ere, natural kutsua izan dezaten gustatzen zait. Argi dago baina, ileapaindegietan egin ohi duten moduan, asko fijatu beharra dagoela bezeroaren estiloan, bere janzkeran, izaeran eta denean. Bezeroak hemendik pozik irten daitezen nahi dut, baina hori ere, beren izaera zein janzkerarekin bat ez datozen bizar mozketekin lor daiteke.\nKontseiluren bat bizar polita harrotasunez erakusteko?\nBizargilearengana etortzea, dudarik gabe.\nIleapaintzaile bezala ere, klasikoa zara?\nBeno, 90. hamarkada hasieran Donostiara bizitzera etorri nintzenean, Marcial Muñozekin hasi nintzen ileapaindegian lanean, eta orduan, koloreak zeuden modan: Acid House garaiarekin bat egiten zuten koloreak. Nerabe ginen garaietan kresta zein tupe bat egin nahi genuenean ileapaindegira joan, eta erantzun gisa ezetza jasotzeak bultzatu ninduen esparru honetan lanean aritzea. Hala, Hondarribiako hilerriko panteoi batean ilea moztu eta krestak nahiz tupeak egiten nizkien nire lagunei. Horiek izan ziren ileapaintzaile gisa egin ditudan lehen lanak. Gerora, lagunen ileapaindegitara joanez, bertan lan nola egiten zuten ikusi eta hala ikasi dut.\nOrdutik, denbora ugari igaro da. Gai horrekin jarraituko duzu?\nBaietz uste dut, asko gustatzen zait. Honek ez du amaierarik, inoiz ez baitzaio amaierarik jartzen ikasketari. Gainera, gogoko dut egunean zeharreko lana, gauetan beharrean aritzen nintzenean, leher eginda amaitzen nuen. Azken 26 urteotan aritu izan naiz gauez lanean, baina denborak aurrera egin ahala, nazkatu egiten da bat ordutegi horrekin. Orain, kirola eta lasaitasuna dira nire gorputzak eskatzen dizkidanak.\nGuraize artean zabiltzan honetan, DJ lanetan aritzen zineneko zein une gogoratzen dituzu?\nZulo eta Fellini-ko garaia: bi leku hauek dira gehien gustatu izan zaizkidanak. Gau bakoitza zen berezi eta ezberdina. Batzuetan, dena bikain ateratzen zen, eta beste batzuetan ordea, gaua ez zen nahi moduan igarotzen. Energia askok egin behar izaten zuten bat.\nZeren menpe zegoen?\nClubbing-aren ezaugarri nagusien menpe: DJ batek sor dezakeen energiaren menpe. Musika atsegina eta saioaren eskema buruan argi izatea ezinbestekoa da: nola egin publikoa motiba dadin eta motibazio horretan mantendu daitezen jakitea. Psikologia kutsua ere badu. Dantzalekuan gertatzen ari denaz ohartu behar da DJ-a ezinbestean.\nEnergia hura aurki dezakegu egun, Donostiako aretoetan?\nUrteek aurrera egin dute, gauzak aldatu eta normalizatu dira. Duela 20 urte, berria zen dena eta jendea hortaz jabetzera ateratzen zen; hori galdu egin da. Gauza berri gehiagoz ohar gaitezen espero dut, baina gauza berri horiek bilatu egin behar dira, noski. Gaur egun, musika eskaintzek alde segururantz jotzen dute, eta arriskatu beharra dagoela uste dut. Tabernetan duela lau urteko kanta berek girotzen dute gaua. Gauetan atera izan naizenetan musika ez dut atsegineko izan. Duela 20 urte sortu zen House musika, eta berdin jarraitzen du egun: 88. urteko abesti bat, entzun onekoa izango da gaur egungo batekin nahastuaz. Hala ere, uste dut jendeak ez duela musika berria entzuteko jakinminik. Nik baina -atera izan naizenetan- ez dut gustuko musika entzuteko aukerarik izan.\nEta zein da musika zuzena?\nGai hau erlatiboa da. Baina niretzako, musika ona, arriskua maite duen musika da. Abesti zaharrak jar daitezke, eta berriekin nahastu.\nMusika gaietan faltan botatzen duzun beste ezer badago?\nPolita zen jendeak disko dendetan euren elkargunea finkatzea. Dibertigarria zen Loreak Mendian dendan ostiraletan sortzen zen giroa. Zonaldeko DJ-ak gerturatzen ziren bertara, eta garagardoa eskutan musikari buruzko iritziak partekatzeaz gain, diskoak erosteko aukera ere, eskaintzen zen. Ohitura atsegin hori baina, galdu egin da. Lehen gomendio ugari eman eta jasotzen ziren, orain ordea, hankamotz gabiltza gomendioei dagokienez: “deskarga ezazu hau” esaldiak gidatzen gaitu gaur.\n¿Zein da zure saioetan faltatzen ez zen abestia?\nDerribos Arias-en “Branquias Bajo el Agua”. Ez dakit zenbatetan jarri dudan abesti hau, baina beti neraman haren erritmoa nirekin. R&R pintxatu zale nintzen: garaje, punk, acid house, electro,techno… rock-aren bariante guztien zale nintzen.


BIDAIAK | Zamudioko eskola\nOPORRAK DATOZ BAINA GU TRISTE ETA POZIK GAUDE\nekaina 27, 2014 ekaina 27, 2014 zamudiokoeskola BIDAIAK\nOso gutxi falta da oporrak heltzeko eta gu triste eta pozik gaude.\nTriste gaude ikasturtea amaitzear dagoelako, ez dugulako amaitzea nahi oso dibertigarria izan delako. Pozik gaude oporretan oso ondo pasatuko dugulako: Piszinara, udalekutara, hondartzara … gainera hurrengo urtean beste maila batera goaz eta andereño-maisu berriak izango ditugu.\nAzken jairako sorginaren eta galtzagorriaren mozorroak prestatu ditugu eta maila bakoitzak bere ikuskizuna.EDERRA IZANGO DA ETA ETORRI IKUSTERA!!!.\nMIKEL ARRIETA, FISIKARIA, ESKOLAN !!!\nurtarrila 30, 2014 apirila 3, 2014 zamudiokoeskola BIDAIAK\nNewtonek ere inbidia pasatuko luke ikusita zein ondo pasatzen duten eskolako HH3-4-5 eta LH1-2 mailakoek planeten inguruan gauzak ikasten duten aldi berean.\nbegira, begira hauek bai zamudioko fisikariak!!\nBIDAIAN JARRAITZEKO HURRENGO FROGA …\nurtarrila 23, 2014 urtarrila 23, 2014 zamudiokoeskola BIDAIAK,Uncategorized\nEspaziora goaz! bidaian jarraitu nahi baduzue froga hau bete egin beharko duzue:\nESPAZIONTZI edo ROBOT bat egin behar duzue, nahi dituzuen materialak erabilita: kartoia, papera, kartulina, gometsak, margoak, plastikoa … hobe MATERIAL BIRZIKLATUA erabiltzen badituzue.\nLan hau banaka, bikoteka, gela osoak, talde txikiak … hau da, zuek nahi duzuen moduan egin.\n12 eguneko epea daukazue, beraz, ostiralean 31n hasita Otsailaren 12ra arte (biak barne).\nPILAK BETE, ARNASA HARTU ETA JO TA KE BUKATU ARTE!!!\nabendua 12, 2013 apirila 3, 2014 zamudiokoeskola BIDAIAK,Uncategorized\nTailerretan, EGUZKI SISTEMA bat egin dugu. Eguzki sistemaren erdian Eguzkia dago eta bere inguruan 8 planeta biraka dabiltza.\nEguzkitik hurbilen dagoen arabera, Merkurio ,Artizarra ,Lurra ,Martitz ,Jupiter ,Saturno ,Urano eta Neptuno dira.\nIrudia maiatza 29, 2013 zamudiokoeskola BIDAIAK\nMaiatzaren 28 an 4 eta 5 urtekoak Sondikara joan ginen txontxongiloak ikustera. Enkarni Genuaren ” Zergaitik bizi da txanogorritxoren amona basoan?” antzerki lana ikusi genuen. Ikuskizuna amaitu zenean antzerki laneko liburua oparitu ziguten.


"Badugu hiriaren iruditerian erreferentzia berriak sortzeko gogoa" - Irutxuloko Hitza : Irutxuloko Hitza\n"Badugu hiriaren iruditerian erreferentzia berriak sortzeko gogoa"\nAurtengo Zinemaldian proiektatuko diren bi film labur sinatu dituzte bi gazte donostiarrek; ‘Argiaren neska’ emango dute Kalebegiak proiektu kolektiboaren barruan, eta ‘Gure Hormek’ Zabaltegin.\nMaria Elorza eta Maider Fernandez Iriarte, Paisaikeko Neskak. (Argazkia: Nerea Lizarralde)\nNola biziko duzue aurtengo Zinemaldia? Zuen ibilbiderako urrats handi bat dela uste duzue? Maider Fernandez Iriarte: Zabaltegin hautatuak izatea ez genuen espero. Halere, galdera hau hobeto erantzungo dugu Zinemaldia pasatzen denean. Badakigu oso garrantzitsua dela, baina ez dakit zenbat jende egongo den aretoan, nolako harrera izango duen gure lanak, nork ikusiko duen… Ez dakigu nolakoa izango den, eta bueno, hori ere interesgarria da. Maria Elorza: Zabaltegi sailean baino lehen Kimuak katalogoan aukeratu gintuzten, eta nik uste dut honen aurrerapena izan zela. Kimuak-en egoteak jada jaialdi askotarako bidea irekitzen dizu, Donostiakora, esaterako. Esker ona adierazi besterik ez dugu. Ziurrenik guri ez zitzaigun bururatuko gure lan bat Zinemaldira bidaltzea. Donostia 2016-k bultzatutako Kalebegiak proiektuaren barruan ‘Argiaren neska’ film laburra aurkeztu duzue. Nola sortu zen lan hau? M. E.: Kalebegiak proiektuan hiriari buruzko begirada desberdinak bilatzen zituzten. Gu berehala gogoratu ginen aurreko lan batean grabatu genuela emakume txinatar bat gauez, Parte Zaharrean. Plano hori grabatu genuenean pentsatu genuen: hurrengoan pelikula bat egingo dugu pertsonaia honen inguruan. Eta Kalebegiakena ikusi genuenean argi ikusi genuen hori zela film hori egiteko momentua. Gainera, lan talde handiagoarekin eta modu profesionalago batean lan egiteko aukera ematen zigun. Eta Kalebegiaken ihiria beste modu batera irudikatze zuen ideia horrekin bat egiten zuen gure bideoak, Donostiaren beste alde bat erakustea. Aukeratu zutenean berehala hasi ginen lanean.Azkenean lan egiteko modua ez da oso desberdina izan metodologia aldetik, baina bai baliabideen aldetik. Lehen aldiz soinu teknikari batekin grabatu dugu eta produkzioko batek lagundu digu. M. F. I: Filmak bi aukera ematen zizkigun. Donostia gauez erakustea, eta Donostiak duen Chinatown hori erakustea. Pertsonaiak, kaleko saltzaile txinatarrak eman digu aukera hori. M. E.: Gure Hormek eta Argiaren neska lanek badute zerbait komunean: Hiria irudikatzeko modua. Bietan badago hiriaren iruditeria erreferentzia berriekin erakusteko nahi bat. Kalebegiaken Donostiako Chinatown bat erakusten dugu, badagoelako hiri hori. Gure begirada oso filtratuta dago, eta ez dugu ikusten, baina badago. Donostiaren irudi bukoliko horrek iragazten du gure begirada, eta hori agerian utzi nahi genuen. Eta antzeko zerbait egiten dugu Gure Hormek-en. Badago momentu bat film laburrean non Donostiako kaleak erakusten ditugun, eta izenak aldatzen dizkiogun. Emakumezkoenak jartzen dizkiogu. Hor badago arkitekturaren, hiriaren eta inguru urbanoa berriz egituratzeko gogoa, edo iruditeria horretan erreferentzia berriak sortzeko gogoa. Bi lanetan dago horrelako zerbait. Kaleko artearekin lotutako ‘Hormek diote’ proiekturako enkargua izan da ‘Gure Hormek’. Nolako lana da? M.F.I: Lehen esan bezala, kaleen izenak ordezkatzen hasi ginen, eta nahigabe hasi ginen pentsatzen nola gure inguruko emakumeek baduten beraien espazioa pareten alde publikoa ez den horretan. Kaleak berriz izendatzearekin laburra eraikitzen hasi ginen. Hori izan zen ardatza. Pixkanaka emakumeen inguruko gogoeta eta errekonozimendu moduko bat eraiki dugu. M. E.: Guk pareta bat izango bagenu eta hor zerbait erakutsiko bagenu zer erakutsiko genuke? Erantzuteko beti jotzen genuen gure etxeko emakumeak agerian jartzera, gure haurtzaroarekin zerikusia duen unibertso bat erakustera. Ez da aldarrikapen bat, gogoeta bat da. Beste erreferentziekin osatutako unibertso bat, pantaila batean hain ohikoak ez diren gauzak erakustea. M.F.I: Nik uste dut Gure Hormek dela orain arte beti egin izan duguna, baina testuinguru zehatz batean barruan. Mariak asko grabatzen du bere etxean, eta nik nirean. Berak bere ama eta ahizpa grabatzen ditu, eta nik nire amonak. Horiek ikusten dira Gure Hormek lanean. Eta zuen izena? Nondik dator Pasaikeko neskak izena? M. E.: Nik uste dut zerbait naturala izan zela. Elkarrekin egindako lan dezente genituen jada. Eta biontzako izen bat sortzea erabaki genuen. Talde izen bat behar genuela erabaki genuen, talde sentitzen ginelako. M. F. I.: Pasaik izeneko hiri baten inguruko testua irakurri zuen Mariak. Artista batek abandonatutako fabriken inguruko ibilbide bat proposatzen zuen. M. E.: Paisaia industrial bat, erdi desegindakoa… Asko gustatzen zitzaigun monumentuak horrela ulertzeko ikuspegi hori. Pasaik hitzaren sonoritatea gustatu zitzaigun. Hemen ondoan dugun Pasaiaren paisaia ere ekartzen zigun burura, eta aldi berean leku batetako neskak izan nahi genuen. Ez du misteriorik egia esan. Zinemagintzan hasteko zer egin behar da? M. E.: Ni gauzak egitearen alde nago. Asko kostatzen zait zineman modu abstraktu batean pentsatzea. Nik ia-ia kameraren objektiboarekin eskuan dudala pentsatzen dut. Agian material hori ez doa inora, baina horren bidez zerbait ezagutu dezakezu, eta beste gauza bat sortu. Egitea da ikasteko modu bakarra. Lanak benetakoak dira barneko bulkada batek eraginda egiten dituzunean, zentzu horretan defendatzen dut egitearena. Zuek nola hasi zineten? M. E.: Nik ikus-entzunezko komunikazioa ikasi nuen Bartzelonan. Zinema interesatzen zitzaidan, eta baziren gustuko nituen ikasgai eta irakasleak. Donostiara itzuli eta berehala Maiderrekin hasi nintzen proiektuak egiten. Elhuyarrek zientziaren inguruan egiten duen bideo lehiaketa batera aurkeztu ginen, eta irabazi genuen diruarekin kamera bat erosi genuen erdibana. Oraindik kamera horrekin lan egiten dugu. M.F.I: Nik biologia ikasi nuen hiru urtez. Konturatu nintzen ez zitzaidala gustatzen, eta gero Gizarte Hezkuntza egiten hasi nintzen. Ikasketak ‘ofizialak’ egiten nituen bitartean argazki eta dokumental ikastaroak egiten hasi nintzen. Gizarte Hezkuntza amaituta Andoainera joan nintzen errealizazioa ikastera, eta egun Bartzelonan dokumentalgintzako master bat egiten ari naiz. Baliabide gutxirekin asko egin daiteke? M. F. I.: Guk adibidez grabagailu bat, haririk gabeko mikrofono batzuk eta kamera oso arrunt bat daukagu. Gure kasuan funtzionatzen du. Niretzat garrantzitsuagoa da Mariak esaten zuen bulkada hori sentitzea. Zuk sentitzen duzunean zerbait egin nahi duzula, aurkituko duzu hori egiteko modua. Gogoa dagoen bitartean, besteak ez du garrantziarik. Guk gauza gutxirekin egiten dugu lan, eta zerikusia du gauza gutxi edukitzearekin. Baliabide horiek dira ditugunak.


Korea sozialista defendatzea Herrien subiranotasuna defendatzea da – KFA Euskal Herria\nKFA, KHED DPRK RPDC, Kwangmyongsong\nKorea sozialista defendatzea Herrien subiranotasuna defendatzea da\nPublicado por kfaeh en enero 27, 2013 0 Comentarios\nDeclaración completa de la República Popular Democrática de Corea ante las Naciones Unidas\nJoan den abenduaren 12an arrakastaz jaurtiki zen Kwangmyongsong-3 satelite artifiziala, aurreikusitako orbitan sartuz perfekzioz, gertakizun honek mundu osoa harritu zuen, egun bat lehenago esan zutelarik Koreako hegoaldeko “inteligentzia” zerbitzuek unitatea desmuntatua izan zela konponketetarako. NORAD (Defentsa Aeroespazialerako Agintaritza Iparamerikarrak) berak ere konfirmatu behar izan zuen arrakasta, nahiz eta hainbat komunikabideek esan zuten satelitea desbideratu egin zela bere orbitaz.\nFabrikatze eta teknologia %100 nazionalarekin, Korear Herri Errepublika Demokratikoak (KHED) lortu zuen bere burua satelite artifizialak orbitan jartzen dituen Estatuen komunitate selektoan ezartzea. Baina badirudi komunitate horretan Washingtonen gonbite bereziarekin soilik sar daitekeela, eta KHEDk aspaldi erabaki zuen nazio subiranoa izatea eta inorri ez eskatzea baimena garapen ekonomikoa aurrera eramateko.\nBerriz ere inperialistek, Nazio Batuen Erakundearen (NBE) Segurtasun Kontseiluaren ebazpenen eskutik oraingoan, KHEDren subiranotasuna erasotzea dute helburu bere garapen zientifikoa eta ekonomikoa kondenatuz, esklusiboki baketsuak diren helburuak dituen Kwangmyongsong-3 satelitearen jaurtitzeagatik. Bitartean ordea, beraien bedeinkazioarekin, Koreako hegoaldea hirugarren aldiz saiatuko da Naro satelitea jaurtikitzen urtarrilaren 30ean. Zerk oztopatzen dio KHEDri modu independentean garatzea, Korear hegoaldeari laguntza ematen zion bitartean helburu berdinak lortzeko?\nIrmoki sostengatzen dugu KHEDk errefusatu izana NBEaren ebazpena, inteligentziari irain egin besterik egiten ez duelarik azken honek, zonan tentsioa areagotzeko gerrazaleen saiakeran. Horrez gain, geure egi nahi ditugu Korear Herri Errepublika Demokratikoaren Nazio Defentsarako Batzordearen hitzak, non esaten duen subiranotasunik gabeko herri bat hildako-bizidun bat dela eta AEBk direla Korear Penintsularentzako mehatxu larrienak.\nAzken hauek, korear nazioa okupatu zutenetik duela 60 urte baino gehiago, bakerako eta birbatzerako oztopoa besterik ez dira izan, honen adibide garbiena izanik AEB eta Koreako hegoaldeak elkarrekin batera egiten dituzten maniobra militarrak iparreko mugan. Beraz lehendabizi beraiek desarmatu behar dira eta Koreatik alde egin eta gero, kanpo injerentziarik gabe, Ipar eta Hegoaldeak irrikaturiko bide komuna jarraitu ahal izango dute.\nBitartean, Herriek KHEDren alde posizionatu behar dute, garapenean aurrera egitea besterik ez duelarik nahi honek, potentzia ekonomiko bihurtzeko, bizitza hobeagoa emateko bere herritarrei. Jaurtiketa bakoitza Independentziarako eta Herrien benetako subiranotasunerako ohi bezala ulertu behar dugu, inperialisten amorruzko erreakzioen artean, bake eta Gizadiarentzako arriskutsuenak.


Hilketa, ez zuhurtziagabekeriazko giza hilketa – KRIMINOLOGIA GABINETEA\nHome > Hilketa vs zuhurtziagabekeriazko giza hilketa > Hilketa, ez zuhurtziagabekeriazko giza hilketa\n2021/09/17 – Esquadra Mossoek A-22 autobidean zihoan ibilgailu bat geldiarazi dute, Lleidarako noranzkoan, oso abiadura txikian, gurpil bat lehertuta eta aurrealdea erabat txikituta. (1)\nAlkoholemia-kontrola egin ondoren, egiaztatu zuten gidaria, 38 urtekoa eta Espainiako nazionalitatea duena, 0,83 mg/l-ko tasa zuela, baimendutakoaren hirukoitza baino gehiago. Ibilgailu motordun batekin zirkulatzeko debekatutako substantziak detektatzeko testak berriz ere positibo eman du 3 substantziatan.\nAipatutako probak egiten ari zirela, Mossoen patruilari jakinarazi zioten ibilgailu horrek zirkulazio-istripu batean parte hartu duela, bi pertsona zihoazen motozikleta bat harrapatu duela eta ihes egin duela. Agenteek matrikula eta aurreko paratxokea aurkitu zituzten istripuaren lekuan.\nGidaria atxilotu egin dute, zuhurtziagabekeria larriagatik, alkoholaren eta drogen eraginpean gidatzeagatik eta sorospen-eginbeharra ez betetzeagatik.\nHona hemen egoera horretan jartzeko laburpen bat. Hortik aurrera, iruzkin bat kriminologia-blog baterako. Nondik hasiko naiz?\nLehenik eta behin, egitateagatik. Mozkor/drogazale batek, gehiegikeriazko gau baten ondoren, bere autoa hartzen du, bere egoeran arma hilgarri bat dena, eta bi pertsona hiltzen ditu. Bigarrenik, eta egoera berean, beste biktima bat noiz gurutzatuko zain zirkulatzen jarraitzen du. Mozkorra, drogazalea, hiltzailea eta berrerorlea.\nEspainiako egungo legedia eskuan, zuhurtziagabekeria astunagatiko bi giza hilketa, alkoholaren eta drogen eraginpean gidatzea eta sorospen-eginbeharra ez betetzea. Benetan? Hau hilketa bat dela uste duen bakarra al naiz?\nJ.L.B., 41 urteko gizon bat eta M.M.F., 39 urteko emakume bat, ni bezalako motozaleak (munduko ufada guztiak bidaltzen dizkiet), hil egin ditu\nGaizkile horrek atzetik eraso zien, eta zaborrak bezala botata utzi eta ihes egin zuen.\nLegeak aldatu eta gogortu egin behar dira, delitu bakoitza bere izenez deituz. Hilketa hau ez da zuhurtziagabea. Intoxikazio egoera horretan dagoen pertsona ibilgailu motordun batekin dabilena arma hilgarri bat daraman gaizkile bat da. Arma hau ez da zuria, ez da suzkoa, baina berdin arriskutsua eta hilgarria da.\nTxemak, bidelagun batek (eta barreak), idatzi zidan esanez “honen tristea da oso merke ateratzen dela norbait autoarekin hiltzea”. Arrazoi duzu, oso tristea da eta oso merke ateratzen da. Eta horregatik aldatu behar dugu bidegabekeria hori.\nChange.org (2) delakoan, Víctor López Casado hil zutenetik, behar adina sinadura biltzen saiatzen dira (50.000 falta dira), zigor horiek gogortu eta dagokien moduan sailkatzeko. Oraingoz, ezer ez. Izan behar du gure politikariek gauza garrantzitsuagoak dituztela egiteko, (a ze banda).


Osakidetzaren informazio guneetan, udaran, "en castellano por favor" • ZUZEU\nOsakidetzaren informazio guneetan, udaran, “en castellano por favor”\nOsakidetzaren informazio guneetan, udaran, “en castellano por favor” –\nOsakidetza ez dago burutik sano, udaran Zarauzko osasun etxeko informazio gunean lan egiteko, euskaraz ez dakiten langileak kontratatu ditu!\nOsakidetzako informazio guneetako lanpostu guztiek dute ezarria euskara ezagutzaren betekizuna, baina Osakidetzak kontratazioetan iruzurra egiten jarraitzen du, Zarautz bezalako herri euskaldunetan ere. Horrelako kasuak gertatzen direlarik, tamaina honetako lotsagabekeriarekin aritzen badira, erraza da imajinatzea zein den Osakidetzako egoera orokorra, gainontzeko lan kategoria eta herrietan ere. Eta erraza da imajinatzea zein den gaur egun Osakidetzako arduradun askoren borondatea euskararekiko.\nLarria bezain penagarria da egoera, erabat. Baino Osakidetzak ez du ondo neurtu euskaraz bizi nahi dugunon indarra. Beste hainbatetan ere euskararekiko mespretxuzko ekintzak zuzenarazi dizkiogu. Zarauzko egoera konpontzeaz gain horrelakoak berriro inon ez gertatzeko neurriak eta bermeak ezar ditzala exijituko diogu oraingoan.\nOsasun etxean euskaraz lan egin eta bizi nahi dugu, gure eskubidea da!\nOsakidetzako LAB sindikatuak eman du ezagutzera egoera idatzi honen bidez.\neuskara, Osakidetza, Zarautz\n12 pentsamendu “Osakidetzaren informazio guneetan, udaran, “en castellano por favor””-ri buruz\njoseba garcia 2017-07-19 12:32\nEskatu? Sortu. Inposatu.\nTentela 2017-07-19 14:08\nHori gezurra da…beste behin ere. Lotsagarria!\nosaeus 2017-07-20 09:01\nEta Darpon sailburuak sinaturiko txosten honetan agertzen dena, euskara euskakizuna saihestuz Osakidetzan azken urtean egin diren ehundaka kontratuen zerrenda, kategoria guztietan, administrari laguntzaile kategorian ere, Zarautz bezalako herri esukaldunetan barne, eta aste/hilabete luzeetako kontratuak gainera kasu askotan…. Darponek sinatzen duen Osasun Sailaren txosten honetan adierazten dena gezurra al da?\nAntton 2017-07-19 18:23\nDuela 2 urte, oporretan Getarian ginela, 6alaba gaixotu zitzaigun. Gauean joan behar genuen Zarautzeko larrialdietara. Orduan, arreta osoa euskeraz izan zen eta gainera oso lagungarri eta atseginak izan ziren. Biharamunean Getariko pedriatrarengana joan ginen eta gauza bera. Oso profesionalak eta jatorrak umearekiko eta dena euskeraz. Orduan,\nZer gertatzen da orain? Honelako berriak asko tristatzen naute. Atzerantz goaz ala?\nPatxiku 2017-07-19 22:31\nZer gertatzen den? Ba ez dela egia, beste behin ere, artikulu horretan esandakoa…\nosaeus 2017-07-20 09:02\nPatxiku 2017-07-20 16:53\nBaina zer agertzen da txosten horretan? Euskara eskakizuna sahiestuz salbuespen egoeretan zergatik kontratatu den azaltzen dela? Ba ondo! HE ez duen inor zerrendan ez dagoenean HE-rik egiaztatuta ez duen norbait kontratatu dela? Zein da zure proposamena ba, inor ez kontratatzea kasu horietan? Irizpide hori pentsatzen dut langileen ordezkariekin adostutakoa izango dela, ala ez? Berriro ere gezurretan eta herritarrak nahastu nahian?\nosaeus 2017-07-20 23:15\nBai, HE duen inor zerrendan ez dagoenean HE-rik egiaztatuta ez duen norbait kontratatu beharko da. Kontua da salbuespeneko egoera hori konpontzeko, zerbitzuaren kalitateari eta hizkuntz eskubideei eragiten dien egoera hori konpontzeko, ea neurriak hartzen diren edo ez, edota urteak pasata ere salbuespeneko egoera berdinekin jarraitzen dugun. Kasu batzutan beste batzutan baino neketsuagoa da hutsune horiei konponbidea aurkitzea, zenbait kasutan Unibertsitateak bezalako instituzioek ere eragina dute eta ekimen orokorrak burutu beharko lirateke, Osakidetzaz haratago (garaiz, duela urteak hartu balira ekimen horiek, gaur ez ginake egoera honetan egongo, baino inoiz ez da berandu). Ongi. Baino salbuespen hauek lehenbailehen eta premiaz konpondu beharreko arazo bezala ikustean dago gakoa, ez hartzea normaltzat. Eta hori da gaur egun gertatzen ez dena, orokorrean. Ze arazo batzuk konponbide erraza dute erabat (administrari laguntzaileen kategorian adibidez, zerrendak irekiz edota formakuntza saioak eskainiz zerrendakideei). Zerrenda espezifikoen kasuan badago Osakidetzako Zuzendaritza Nagusiaren Jarraibide bat non adierazten den hautagai elebidun nahikorik ez egotekotan neurriak hartu behar direla zerrenda horiek hautagai elebidunez hornitzeko…. Jarraibide honetan ezartzen denari Zerbitzu Erakunde ugarik ez diote jaramonik egiten, eta urteak joan eta urteak etorri “salbuespen” kontratazio berdinekin jarraitzen dute, inolako neurririk hartu gabe.\nOsakidetzak ez du dena txarto egiten euskarari dagokionez, ados. Zuzendari eta arduradun batzuk ere euskara bultzatzen dute, ados. Baino hemen, urteak joan eta urteak etorri arazo askok bere horretan jarraitzen dute eta horrek iturburu garbia du. Adibidez, udarako ordezkapenak egiteko zarauzko anbulategiko informazio gunera langile ez-euskaldunak bidali izanaren iturburua zein izan den garbi dago. Ez bait dira izan gainera, kontratazio laburrak, konponbide bat bilatu bitartean… “konponbide” bezala hartu dute HE gabeko langileak bidaltzea. Eta administrari laguntzaileen kasuan, adibidez, berriro diot ez dela hain zaila, astebeteko epean egoerari buelta emateko ekimenak egin zitezkeen, araudiaren barnean beti ere (zerrendak ireki, prestakuntza…)\nGustora entzungo dugu gai honi buruz zure ikuspegia zein den, beraz lasai lasai datuak eta iritziak trukatu ditzakegu. Dirudienez guztiok nahi dugu herritarrek Osakidetzako errealitatea zein den jakin dezaten.\nAzkenik, ziurrenik Patxiku zuk ezagutuko duzu Osakidetzako Euskara Planaren\n10. orrian adierazten den hau:\n“Dena den, pixkanakako aurrerapena orokorra izan bada ere, lehenengo plangin- tzaldiaren azken ebaluazioak garbi erakutsi du alderdi batzuetan ez dela aurrerapausorik eman 2008ko ebaluazio partzialetik. Alderdi horien artean, bi nabarmendu behar ditugu bereziki: zuzendaritzen erantzukizun partekaturik eza eta Planaren gaineko lidergo argiaren falta. Gainera, kanpo-harremanetako helburuen betetze-maila ere behar baino apalagoa da oraindino; kasu batzuetan euskaraz egiten da, ez unitate edo zerbitzuetan bi hizkuntza ofizialak erabiltzeko jarraibide argiak eman direlako, enplegatuen borondate hutsagatik baizik.”\nGure ustez, gaur egun adierazpen horrek ez du, zoritxarrez, gaurkotasunik galdu. Ekimenak egiten dira, bai, zenbaitzungan borondatea badago, bai, baino, orokorrean, paragrafo horretan adierazten dena da Osakidetzan euskarak bizi duen arazo handienetakoa. Eta zehazki, gure idatzian salatzen duguna gertatzearen arrazoia hortan kokatzen dugu, erabat.\naupa 2017-07-20 15:21\nPNVri egiten zain kritika oro gezurra da. Eta punto.\nganbaratxotik 2017-07-20 19:08\n10 puxtarri EAJren autokritika baten adibideren bat lekarkeenari.\naupa 2017-07-20 21:59\nTxosteneko salbuespen kopurua ikusita… pentsatzen nago araua betetzea izango dela benetan salbuespena.\nPatxiku 2017-07-20 22:47\nEdo pentsatzen duzun pertsona kopurua baino gutxiagok dakiela euskaraz????


Baskonia balentria handiaren bila ariko da gaur Istanbulen | Kirola | Berria\nBaskonia balentria handiaren bila ariko da gaur Istanbulen\nBaskoniak aspaldiko partidarik zailena jokatuko du gaur Istanbulen, Fenerbahceren pistan (18:45). Euroligako liderrari bisita egingo dio lehen faseko ligaxkako bigarren itzuliko lehen partidan. Hori berez nahikoa lan ez balitz, hiru hutsunerekin ariko da: Jayson Granger, Patricio Garino eta Tornike Xengeliarenak. Velimir Perasovicek atzo argitu zuenez Xengelia, «agian», hiru hilabete barru itzuliko da pistetara, eta haren ordezko bila dabil taldea.\nBaskoniaren kirol egoera asko okertu da azken asteetan. Jayson Granger eta Tornike Xengeliaren lesioak ez dira txikikeria, eta haiek gabe oso zail dirudi Euroligan lehiatzea. Taldeak Xengeliaren belauneko lesioaren inguruko nahiko ohar kriptikoa atera zuen, eta Perasovic izan zen, Istanbulerako hegazkinera igo aurretik, argi pixka bat jarri zuena: «Agian hiru hilabete barru jokatzeko moduan izango da, eta ez da erraza maila horretako jokalari bat ordezkatzea». Taldearen altxortegia gainera ez dago borborka. Aurki espero da ordezkoa, eta Kekin Jonez Baskoniako jokalari ohiaren izena agertu da Manresa aldean. Akordioa itxita zuen bertako taldearekin eta atzera egin du.\nXengeliaren lesioari Grangerrena gehitu behar zaio. Hark ezkerreko orkatila du minduta eta ikusteko dago ebakuntzarik behar duen. Hala bada, beste ordezko bat bilatu behar du taldeak, eta aurki bukatuko da Euroligako beste talde batean aritutako jokalariak fitxatzeko epea.\nTestuinguru horrekin, Lauko Finalak ia utopia dirudi, eta, harekin amets egiteko, balentriak beharko ditu Baskoniak, gaur Istanbulen irabaztea bezalakoak. Zeljko Obradovicek zuzentzen duen taldea Euroligako liderra da 14-1eko balantzearekin; Baskonia, aldiz, hamargarren da, zortzigarrenarekin berdinduta, eta zazpi partida irabazi ditu. Lehen itzuliko partidan, Gasteizen, Fenerbahcek 72-74 irabazi zuen.


KONTAIDAZU MUSEO BAT - OndareBizia\nKONTAIDAZU MUSEO BAT\nMuseoak zerbait gehiago iradoki diezadan nahiko nuke, zentzuak bizkortu eta bere istorioekin xarmatu nintzala. Ziur aski bere objetuekin gertuagoko harremana sortuko nuke eta bere geletan beste modu batean galduko nintzateke. Batzutan, hiri batetako gune hauetako batean noraezean nabilenean, txunditzea lortzen dut, museoak ni txunditzea lortzen du. Zerbait magikoa gertatzen da, ez dakit nola adierazi, baina zerbait entzuten dut nire barruan. Ezaguna egiten zait, zerbait berriaz jabetzerakoan haurraren ilusioaren antzekoa. Orduan guztiak zentzua du, babestu eta laguntzen didan kontakizun baten haritik tiraka jarraitzen dut, galdegin eta, zergatik ez esan, emozioz betetzen didana.\nJarrera baikorra badut ere, gutxitan gertatzen zaidana aitortu behar dut… Beste lagunekin guzti honi buruz hausnartzen ari naiz. Ondorio argiagoetara iritsi bitartean, gune honetan kontatu eta partekatuko dugun zerbait.\nGuzti hau gure hurrengo eztabaida eta bilera gune izango dena eraikitzeko baliagarri izango da, beste Saio Irekia, arakatzen jarraitzeko beste bidea…\nMarta 30 May, 2019 31 May, 2019 Educación y patrimonio No Comments\n← 5. Ondareari Begira argazki lehiaketako argazki saridunak\nUdazkena dator eta gure Saio Irekia ere →


Hitzaldia: 68ko Mexikoko ikasle mugimendua : Ikasle Abertzaleak\nHitzaldia: 68ko Mexikoko ikasle mugimendua\nAurten ere, memoria eguna antolatuko dute hainbat elkartek Sartagudan, maiatzaren 3an. Horren harira, Fernando Yáñez Muñoz mexikarra gonbidatu dute, FLNren (Fuerzas de Liberación Nacional) sortzaileetarikoa (bertatik sortu zen ondoren EZLN, Ejército Zapatista de Liberación Nacional delakoa).\nHorretaz gain, Yánez 1968ko Mexikoko ikasle mugimendu ezaguna ren buruetariko bat izan zen, gizarteko hainbat sektore bildu zituena bere inguruan. Mugimenduak hartutako indarraren beldurrez, 68ko urriaren 2an armada mexikarrak 200 hildako baino gehiago ekarri zituen sarraskia burutu zuen. Ordutik, jasan zuten errepresioa mundu mailako ikasle mugimenduaren erreferente bihurtu da.\nIkasleak izan ziren orduko gobernua ataka estuan jarri zuten lehenak, eta ondorioz aipaturiko sarraskia jasan zuten. Errepresioak ezin izan zuen ordea dagoeneko hasia zen matxinadarekin amaitu; are gehiago, borroka moldeak gogortu eta insurgentzia armatuari ekin zioten, berriz ere, indar inperialisten menpeko gobernuak kinka larrian ipinita.\nEgun ikasleok bizi dugun errepresioaren gorakadak ere, gobernuaren beldur eta ahulezien isla nabarmena besterik ez dira, ikasleon borrokarako grinaren aurrean. Horretaz guztiaz eta askoz gehiagoz hitz egiteko parada bikaina izango dugu apirilaren 30ean, asteazkenean, Gasteizko Martxoak 3 gunean, arratsaldeko 19:00etan, Fernando Yañez Muñoz mexikar iraultzailearekin batera.\nGora ikasle mugimendu internazionalista!\nMexiko, 68ko Ikasle Mugimendua eta Errepresioa | Gazte Iraultza (e)k dio:\n16:33 2014(e)ko apirilak 29\n[…] Info+ : Askapena, Ikasle Abertzaleak. […]


1.1.Arartekoaren 2014ko uztailaren 28ko ebazpena, bukatutzat ematen duena Arartekoaren jarduera Arabako Foru Aldundiak ezinduentzat ematen dituen laguntza publikoak ukatu izanagatik herritar batek aurkeztu duen kexa-espedientean. Gainera, zenbait gomendio ematen dizkio Arabako Foru Aldundiari, interesatuari laguntza horiek emateko eta araudiaren aldaketa sustatzeko.\nErreklamaziogileak, beste patologia batzuen artean, sentiberatasun kimiko anizkoitza (SKA) zuen. Arartekoak, gomendio horretan, Administrazioaren jarduna berrikusteko beharra ikuspegi juridikotik aldezteaz gainera, azterketa egiten du SKAren gaineko dokumentazio espezializatuari buruz eta gure administrazio publikoek gaitz hori duten pertsonei euren bizi kalitatea hobetuko duen laguntza osoa eta eraginkorra eskaini beharrari buruz. Pertsona horiek ia ezin dira leku publikoetan ibili, faktore abiarazleen eraginpean behin eta berriz ez jartzeko, bestela sentiberatasun mekanismoa areagotu egiten zaielako eta kroniko bihurtzen delako.\nArartekoak dio pertsona horiei zeharbidez bereizkeria egiten zaiela, desgaitasun egoera aitortua duten pertsonentzako banakako laguntzen deialdi publikoen azterketan oinarrituta.\nBeste kontu batzuen artean, berretsi egiten dira Desgaitasuna duten pertsonentzako CEAPATen (Autonomia Pertsonalerako eta Laguntza Teknikoetarako Estatuko Erreferentzia Zentroa, Osasun, Gizarte Zerbitzu eta Berdintasun Ministerioko IMSERSOren mendekoa) Katalogoan benetan jasorik zeuden produktuak. Katalogo horrek oinarritzat du UNE-EN ISO 9999 araua, desgaitasuna duten pertsonentzako laguntza-produktuen sailkapenari eta terminologiari buruzkoa.\nEmandako bigarren gomendioari, arau aldaketa sustatzeko eskatzen duen horri erantzunez, Arabako Foru Aldundiko Gizarte Zerbitzuen Sailak hau adierazi digu: “gai hori aztertuko da desgaitasun egoera aitortua duten pertsonentzako banakako laguntzen 2015eko ekitaldiko araudiari begira, erakunde horren gomendioan, bertan aipatzen den araudian eta SKAri buruz dagoen literaturan jasotakoa betez”.\n1.2. Herritar baten kexa izapidetu izanak berriro ere agerian jarri du garuneko kaltea duten pertsonentzako baliabide espezializatuen urritasuna.\n2.1. Arauen arloko berritasun nagusiak osasun publikoaren arlo orokorrean izan dira. Beraz, osasun arloari buruzko II.12 kapituluko 3. atalean jaso da horien gaineko azterketa.\n2.2. AGINDUA, 2014ko uztailaren 23koa, Osasun sailburuarena, zeinarekin, batetik, erregistra daitekeen kasuaren definizioa ezartzen baita, eta, bestetik, Euskal Autonomia Erkidegoko Gaixotasun Arraroen Erregistroari kasuen deklarazioan jaso beharreko aldagaiak. Agindu horren helburua hauxe da: Euskal Autonomia Erkidegoko Gaixotasun Arraroen Erregistroan jasoko diren datuei dagokienez, erregistra daitekeen kasua eta aldagaiak definitzeko irizpideak ezartzea da agindu honen helburua, eta, halaber, haien definizioak, kodetze-sistemak, formatuak, euskarriak, maitasuna eta transmisio-sistemak. Guzti ere, Euskal Autonomia Erkidegoko Gaixotasun Arraroen Erregistroaren sortzeari eta funtzionamenduari buruzko abenduaren 30eko 473/2013 Dekretuko 4.2 eta 5. artikuluetan xedatutakoa garatzearren.\nBesteak beste erregistro hori sortzea zuen helburu Gaixotasun Arraroetarako Estrategiaren Euskal Autonomia Erkidegoko Ekintza Planak (EAEn gaixotasun arraroen ezagutza, arreta eta koordinazioa hobetzeko neurrien multzoa, Osasun, Gizarte Politika eta Berdintasun Ministerioak Gaixotasun Arraroetarako Osasun Sistema Nazionalaren Estrategiari loturik aurkeztutako 2011-2012 urteetarako Lan Planean oinarritua).\n2.3. Osakidetzak emandako informazioaren arabera, 2014ko maiatzean honako gaixotasun hauek sartu ditu bere Jaioberrien Bahetze Programan: astigar-jarabearen usaineko gernuaren gaixotasuna, homozistinuria, I. motako aziduria glutarikoa, azidemia isobalerikoa eta kate luzeko azil CoA deshidrogenasaren (LCHAD) eskasia.\nErakundeak 2014. urtean egindako jarduketa nagusiak azalduko ditugu jarraian:\n3.1. Arreta soziosanitarioa: esparru kontzeptuala eta nazioarteko eta autonomietako aurrepausoak. Hurbilketa izenburuko txosten bereziaren jarraipena\nAurten Osasun Sailera jo dugu EAEko arreta soziosanitarioaren bost ildo estrategikoen inguruan egin diren aurrerapauso nagusien berri eskatzeko. Honako informazio hau eman digu Osasun Administrazioak:\nzerbitzu soziosanitarioen zorroa zehaztea.\nOsasun Administrazioak adierazi digu zerbitzu soziosanitarioen zorroa prestatu dela eta Arreta Soziosanitarioko Euskal Kontseiluari (ASEK) aurkeztu zaiola.\ninformazio eta komunikazio soziosanitarioko sistema bat ezartzea.\n• Osakidetzako historia klinikoa (OSABIDE OROKORRA) ezarri da hiru foru egoitzatan: Birjinetxen (BFA), Egogainen (GFA) eta Zadorran (AFA). Horrenbestez Osakidetzaren eta egoitzetako osasun langileen arteko erabateko elkarreragingarritasuna eta datu trukea lortu dira. 2015ean beste egoitza batzuetara hedatzekoa da.\n• Elkarreragingarritasunerako RAI-CA tresnaren pilotajea burutu da eta ASEKek beraren ezarpena onetsi du, etorkizuneko historia soziosanitarioaren ardatz gisa.\n• Bizkaian bulego soziosanitario birtuala sortu da kasu soziosanitarioak koordinatzeko. Osasun Sailak, Osakidetzak eta Bizkaiko Foru Aldundiak parte hartzen dute.\n• ASEKek etika asistentzialaren koordinazio batzordea onetsi du, gizarte eta osasun arloetako etika batzordeak batu eta koordinatzeko.\nakordio soziosanitarioak formalizatzea sektoreen artean.\n•Lehen mailako arreta soziosanitarioko lantaldeak ezartzeko prozesuari dagokionez: eskaintza hedatu egin da protokolo hori lehendik bazuten beste kolektibo batzuetara (Uribeko eskualdea – Egoitzetan bizi diren adinekoak); beste lankidetza-protokolo batzuk sinatu dira lantalde horiek garatzeko (Bilbo-Basurtuko ESIa Bilboko Udalarekin; Arabako Foru Aldundia eta Arabako Eskualdea); lehen mailako arreta soziosanitarioaren kontzeptua garatu da hainbat esperientziatan, erreferentziako erizainak ardatz izanik, eta lehen mailako arreta soziosanitarioko lantaldeen garapenerako protokoloaren berri zabaldu da, beharrezkoa baita, ESIetan eta lurraldeetan sortzen ari diren ekimenak uztartzeko.\n•Lekuen kopurua handitu da Bizkaiko eta Arabako egoitza-unitate soziosanitarioetan.\n•Lekuak gehitu dira buru-nahasmendu larria duten pertsonentzako egoitza txikian, Bizkaian.\n•Ekintza plan soziosanitarioak landu dira -erabat garatu dira Gipuzkoan eta eskema egin da Araban eta Bizkaian-.\n•ASEK eratzeko dekretu berri bat egiteko aukera planteatu da.\n• Sendotu egin da Osasun Sailaren, Bizkaiko Foru Aldundiaren eta Bilboko Udalaren arteko lankidetza, bazterketa egoera larrian dauden eta toxikoak kontsumitzen dituzten pertsonentzako baliabideak finantzatzeko.\nxede-kolektiboentzako garapen plana.\n• Adinekoen aurkako tratu txar fisiko eta ekonomikoak detektatzeko tresna argitaratu eta pilotatu da.\n• Umeenganako tratu txarren aurkako lankidetza akordioa sinatu dute Osakidetzako Zuzendaritza Nagusiak eta Gipuzkoako Foru Aldundiak.\n• Premia bereziak dituzten haurrentzako 0-6 urte bitarteko arreta goiztiarraren ereduaren ezarpen progresiboari dagokionez, prozesua hedatzen ari da Bizkaian, berariazko kolektiboekin (ume gorrak) lan egitea xede duen fase aurreratu batean. Dagoeneko lurralde osoan ezarri da. Arreta goiztiarraren eredua ezartzen ari da Gipuzkoako Foru Aldundiak eta Bidasoako ESIak garatutako proiektu batean.\nprestakuntza, berrikuntza eta ezagutzaren transferentzia.\n• Aurreikusten da 2014aren amaierarako emango dela behin betiko ebaluazio txostena Etorbizik finantzatutako proiektuetarako.\n3.2. Linfedema primarioa edo sekundarioa duten pertsonentzako arretaren jarraipena\nAurten Arartekoaren 2014ko abenduaren 18ko ebazpena eman da; horren bidez, linfedema primarioa eta sekundarioa dituzten pertsonei ematen zaien arretaren analisiari dagokionez 2010etik egindako jarraipena jaso eta azterketa horren gaineko zenbait ondorio ematen ditu.\n3.3. Sentikortze zentraleko gaixotasunak -fibromialgia (FBM), neke kronikoa (NK), sentiberatasun kimiko anizkoitza (SKA), lektrohipersentikortasuna\n(EHS)- dituzten pertsonei ematen zaien arretaren jarraipena\n3.3.1. Arartekoak arlo honetan egindako jarduketak euren testuinguruan kokatzeko, ikusi honako hauek: Eusko Legebiltzarrarentzako 2011ko txostenaren III.4 kapituluko III.5 atala, Eusko Legebiltzarrarentzako 2012ko txostenaren III.4 kapituluko 3.1.2 eta 3.2.1 atalak eta Eusko Legebiltzarrarentzako 2013ko txostenaren III.4 kapituluko 3.4 atala.\n3.3.2. Fibromialgia edota neke kronikoa duten pertsonentzako arretari dagokionez, ukitutako pertsonen hiru elkartek aurkeztutako kexa bat izapidetu du Arartekoak, osasun arloko profesionalei eta gaixoei ematen ari zaien prestakuntza dela-eta. Txosten hau itxi den egunean, erakunde honek igorritako bigarren informazio-eskaerari erantzunez Administrazioak emandako informazioa aztertzen ari da.\n3.3.3. Sentiberatasun kimiko anizkoitza (SKA) duten pertsonentzako arretari dagokionez, azpimarratzekoa da ASENKI elkartea sortu dela (Sentsibilitate Kimiko Anizkoitzaren Gaitzak jotako Pertsonen Euskadiko Elkartea). Elkarte horrekin eta Osasun Administrazioarekin bilera bat egin dugu, eta horren berri ematen dugu kapitulu honetako 4.1 atalean.\nAdministrazioak hartutako konpromisoak ikusirik, jarraipena egin nahi izan diegu Sentikortze zentraleko gaixotasunak dituzten pertsonentzako arretaren ingurukoak. Sentiberatasun kimiko anizkoitzaren aipamen berezia izenburuko dokumentuan jasotako hobekuntza-proposamenei (dokumentu horren aurrerapena eman genuen 2013ko maiatzaren 15ean eta laburpena jaso dugu gaixotasun kronikoa duten pertsonentzako arretari buruzko kapituluko 3.4.3 atalean). Horretarako, honako hauei buruzko informazioa eskatu dugu:\na) Proposamenen balorazioa.\nb) Egindako aurrerapenak, kolektiboarentzako arretari da-\nc) Proiektatutako jarduketak, sentiberatasun kimiko anizkoitza duten pertsonentzako arretari dagokionez.\nd) Gaiari buruz Sailak sustatu nahi duen lan mahaiak izango lukeen kronograma.\nOsasun Administrazioak jakinarazi digu bere kliniko guztien eskura dagoela Osasun, Gizarte Politika eta Berdintasun Ministerioak 2011n onetsi zuen adostasun dokumentuan jasotako informazioa.\nAdierazi digu arnasteko maskarak eta iragazkiak ez direla osasun produktuak, mediku-errezetaren bidez edo osasun nahiz ortoprotesi produktuen errezetaren bidez agindu daitezkeen horietarikoak.\nHaren esanetan, “hurrengo hilabeteetan lantalde teknikoa eratuko da planteatu diren gaiak baloratzeko, eta gutxienez zeregin hauek izango ditu:\n• Sentikortze zentralaren sindromea deritzonak barruan hartzen dituen gaitzen diagnostikoari, pronostikoari eta tratamenduari (prebentziozkoa, sendagarria eta aringarria) buruzko ebidentzia aztertzea.\n• Gaitzari heltzeko estrategiak proposatzea. Zabalkundea, sentsibilizazioa, prestakuntza.\n• Eritrozitoetako mikronutrienteen probaren bideragarritasuna, kostua eta eraginkortasuna aztertzea”.\nLantalde horrek egingo duen balorazio teknikoagoa albora utzita, Administrazioak sustatu nahi dituen jarduketa batzuen berri eman digu:\n• Osasun arloko profesionalen artean (batez ere medikuen artean) SKAri buruzko zabalkunde eta sentsibilizazio lana egitea (“Osakidetzako intranetean eskura jarriko da adostasun dokumentua, bai eta aurrerapenak eta ebidentziak ere, agertu ahala”).\n• Familiako medikuei prestakuntza zehatzago eta sakonagoa emango zaie: “lantalde teknikoaren iritzipean jarriko da nola sor daitezkeen ahalik eta jarduketarik onenak gai honi dagokionez”.\n• “Ez da baztertzen horrelako edozein gaixori zentro pribatu batean emandako osasun laguntza finantzatzeko aukera, betiere ezin bazaio laguntza hori eman Osakidetzaren edo Osasun Sistema Nazionalaren osasun zentro publikoren batean”. Horrelako kasuetan “aurretiazko baimenaren bidez izapidetu behar da arreta. Hau da, Osakidetzako mediku batek arreta hori eskatu behar dio kasuan kasuko Osasuneko Lurralde Ordezkaritzako ikuskaritza medikoari, eta horrek baimena eman behar du, beharrezkoa dela eta zentro publiko batean ezin dela eman egiaztatu ondoren”.\n• “Herritarrentzako informazio gisa, Osasun Sailaren eta Osakidetzaren web orrian sindrome horri buruzko argibideak eta egiaztatutako gomendio batzuk jartzeko aukera baloratuko da”.\n3.3.4. 2014an, elektrohipersentikortasuna duten pertsonentzako arretarekin zerikusia duten jarduketak ingurumenaren babesaren arloan kokatu dira, telefonia mugikorreko antenetatik datorren kutsadura elektromagnetikoaren aurkako babesaren arloan hain zuzen. Eremu elektromagnetikoek osasun publikoarentzat sortzen duten arriskua kudeatu beharra dagoela eta zuhurtasunaren printzipioa aplikatzea komeni dela azpimarratu dugu. Hala, nabarmentzekoa da Arartekoaren 2014ko abenduaren 1eko ebazpena, eremu elektromagnetikoek eskola batean dituzten immisio mailen administrazio-kontrolari buruzkoa.\nGai horren azterketa zehatzagoa egiten da ingurumen arloari buruzko II.6 kapituluko 2.6 atalean.\n3.4. Jaiotzetiko metabolismo-gaixotasunak dituzten pertsonei ematen zaien arretaren jarraipena\nAurten Arartekoaren 2014ko abenduaren 15eko ebazpena eman da; horren bidez, jaiotzetiko metabolismo-gaixotasunak dituzten pertsonei ematen zaien arretari dagokionez 2011tik egindako jarraipena jaso eta azterketa horren gaineko zenbait ondorio ematen ditu.\n3.5. Prebalentzia txikiko gaixotasunak (gaixotasun arraroak) dituzten pertsonei ematen zaien arretaren jarraipena\nAurreko atalean aipatutako ebazpenean modu orokorrean ekiten zaio jarraipen horri.\nEusko Legebiltzarrak, Gaixotasun Arraroen Munduko Eguna dela eta egindako adierazpen instituzionalean, planteatutako helburuak lortzeko bere konpromisoa agertu du, gaixotasun arraroak dituzten pertsonen eta haien familien bizi kalitatea hobetze aldera EGEFek egindako 14 proposamenak direla medio.\n3.6. Beste jarduera batzuk\nSentsibilizazio zentralari lotutako gaitzak dituzten pertsonen nazioarteko eguna dela eta egindako erakunde-adierazpenean Arartekoak berriro ere agertu zien bere elkartasuna eta enpatia fibromialgia, neke kronikoaren sindromea, sentiberatasun kimiko anizkoitza, elektrohipersentikortasuna eta horrelako gaitzak dituzten pertsona guztiei, bai eta haien familia- eta gizarte-ingurunean gaitz horien zuzeneko eragina jasaten duten beste hainbati ere.\n4. Administrazio eta elkarteekiko bilerak\n4.1. Osasun Saileko Aseguramendu Sanitarioko Zuzendaritza eta Osakidetzako Asistentzia Sanitarioko Zuzendaritza eta ASENKI (Sentsibilitate Kimiko Anizkoitzaren Gaitzak jotako Pertsonen Euskadiko Elkartea)\nElkarteak, bilera egin aurretik, ukitutako pertsonek prestatutako dokumentu bat aurkeztu zuen: Sentikortze sindromeak ukitutako pertsonen elkarteek egindako arreta-proposamena izenburukoa. Elkartearen ordezkariak dokumentu horretako gai nagusiak aurkeztu zituen.\nArartekoaren ordezkariak, berriz, erakunde honek gaiari buruz adierazi izan duen iritzia azaldu zuen. Bereziki azpimarratu zituen Sentikortze zentraleko gaixotasunak dituzten pertsonentzako arretaren ingurukoak. Sentiberatasun kimiko anizkoitzaren aipamen berezia izenburuko dokumentuan Sailari aurkeztu genizkion proposamenak; dokumentu horren aurrerapena eman genuen 2013ko maiatzaren 15ean, eta bertako proposamenak laburbilduta jaso ziren 2013. urteko txostenaren III.4 kapituluko 3.4.3 atalean.\nGai horiei guztiei heltzea zaila zenez eta Osasun Administrazioko beste ordezkari batzuek ere parte hartzea beharrezkoa zenez, Arartekoaren ordezkariak lan mahai bat sortzea proposatu zuen, ukitutako pertsonentzako arreta egokiaren gaiari ekin ahal izateko; erakundeen ordezkariak eta elkarte-sarearenak bilduko ziren mahai horretan.\nOsasun Administrazioaren ordezkarien iritziz, gai tekniko-medikoak albora utzita (horien gainean zientzia esparruan eztabaida sortu baita, orain dela gutxi plazaratu den SKAren deskribapena dela eta), eskura dauden tresnak erabili beharra dago, ukitutako pertsonen beharrizanei ahal den neurrian aurre egiteko.\nEzagutzen dute Osasun, Gizarte Zerbitzu eta Berdintasun Ministerioak 2011. urtean egindako adostasun dokumentua, gaiari buruzko jakintzaren egoera labur azaltzen duena eta, ahalik eta ebidentzia zientifikorik onenetik abiatuta, sindromearen ezagutza sakonagoa planteatzen duena, bai eta osasun arloko langileentzako jarraibideak ere, patologia horrek erasandako pertsonei osasun laguntza bidezkoagoa eta kalitate handiagokoa eskaini ahal izateko.\nEgokitzat jotzen dute proposatutako lan mahaia sustatzea, eta prest daude profesionalen prestakuntzaren inguruko zenbait proiekturi ekiteko.\nDeribazio-ibilbideak, halakorik egonez gero, argitzearen garrantzia azpimarratzen dute.\n5.1. Osasun Administrazioa behar bezala gobernatzeko, herritarrek parte har dezaten lortu nahi da, eta horretarako EAEko osasun publikoaren erdigunean jarri behar dira gaixoak eta herritarrak. Osasun publikoak modu proaktiboan indartu behar ditu gaixoen, zaintzaileen, senideen eta herritar guztien beharrizanak, eskariak eta lehentasunak identifikatzeko erabiliko dituen tresnak, zerbitzuekiko gogobetetze maila neurtu behar du eta informazio hori gizartearen esku jarri behar du gardentasunik handienaz.\nHerritarren parte-hartzeak, gobernu ona ahalbidetzen duen mekanismo gisa, parte hartzeko bide arautua izan behar du hirugarren sektorearen inguruan antolatutako herritarrengan. Bide horrek erraztu egin behar du eskatzeko, ekiteko, esku hartzeko eskubideen eta abarrekoen arauketa; bai eta sektorearekiko elkarrizketa eta gaixo, zaintzaile nahiz elkarteek parte hartzeko bide berrien sustapena ere.\nUkitutako pertsonen beharrizanak zuzen-zuzenean ezagutzeko elkarte-sareak eskaintzen dion aukera baliatzen jakin behar du Osasun Administrazioak.\n5.2. Irabazi asmorik gabeko gizarte ekimenak egiten dituzten eta gaixo kronikoen eta haien familien bizi-kalitatea hobetu nahi duten erakundetarako laguntza areagotu behar da, frogatuta baitago eragindakoengan eta horien familia- eta gizarte-ingurumenean nork bere burua zaintzea, autonomia eta ahalduntzea sustatzen eraginkorrak direla eta prestakuntza, informazioa eta laguntza psikologikoa ematen dituztela. Haien proposamenak kontuan hartu, haien ekimenak sustatu eta aurrekontu-zuzkidurak handitu behar dira. Era berean, zuzentzen dituzten zerbitzuen eta programen egonkortasuna eta jarraitutasuna bermatu behar da, deialdiak urteko lehenengo hilabeteetan argitaratuz eta ebatziz eta laguntzarako eta lankidetzarako bideak bultzatuz. Bide horiek aurrekontu-urtearen denbora-esparru laburra gainditu eta segurtasun handiagoa eskaini behar dute (urte anitzeko konpromiso-kredituak, epe ertaineko hitzarmenak, e.a.).\n5.3. Sentikortasun kimiko anizkoitza duten pertsonentzako arretari dagokionez, azpimarratu behar dugu behar-beharrezkoa dela gizarte sistematik bide egokiak antolatzea pertsona horiek produktu lagungarriak eskuratu ahal izan ditzaten. Pertsona horiek ezinbestekoak dituzte horrelako produktuak euren bizi kalitatea hobetzeko eta euren autonomia, garapen pertsonala eta gizarteratzea errazteko.\nModu positiboan baloratzen dugu osasun arlotik hartutako konpromisoa, alegia, lantalde tekniko bat osatzeko konpromisoa, Arartekoak eta elkarte-sareak planteatutako gaiak balora ditzan, ukitutako pertsonentzako osasun arreta dela eta; bai eta profesionalen eta herritar guztien artean SKAri buruzko prestakuntza eta informazioa sustatzeko agertutako asmoa ere. Aurreikuspen horiek benetan gauzatzen ote diren ikusteko jarraipena egin beharko da.\n5.4. Garuneko kalte hartua duten pertsonentzako baliabideen urritasunaren aurrean, gure administrazio publikoek baliabide berriak abian jarri behar dituzte, eta egungo baliabideei eutsi eta jarraipena eman behar diete.\n5.5. 2014an hainbat aurrerapauso egin dira espazio soziosanitarioaren garapenean. Behin eta berriz errepikatu behar dugu, ordea, zerbitzu soziosanitarioen zorroa eta dagozkion mapak onesteko prozesua burutzeko premia dagoela, eta, halaber, lurraldeetako ekintza planetarako egitura bateratu baten ezarpena bermatu beharra dagoela.\nBeharrezkoa da, halaber, bi inguruneen erabateko elkarreragingarritasuna bermatzea, xede-biztanleentzako zainketa soziosanitarioak planifikatzeko balorazio integralerako tresna orokor bat balidatuz, baliabide soziosanitario guztien eskuragarritasun bidezkoa ahalbidetuko duena eta egin beharreko ibilbide soziosanitarioa zehaztuko duena.\nLehen mailako arreta soziosanitarioko lantaldeak ezartzeko prozesuan sakondu beharra dago.\nNahiz eta 2014an lekuen kopurua handitu den, ikusi dugu leku gutxiegi daudela buru-nahasmendu larria duten pertsonentzako egoitza txikietan eta egoitza-unitate soziosanitarioetan.


Ikasturte hasierako freskotasuna baliatuta, hausnarketa orokor batekin nator. Hezkuntza (gizarteko gainontzeko esparru guztiak bezala), klase borroka ematen den esparru gisara ulertzen dugu sozialistok eta, horregatik da ezinbestekoa, bertan ere langileok burgesia menderatzeko garatu behar dugun jardun politikoaren nolakotasunaz hausnartzea. Bada, auzi konplexu horri ekarpena egiteko asmoz idatzi dut; baina esan beharra dago idatzia ez dela indibiduala, hausnarketa eta gogoeta kolektiboen emaitza baizik (oraindik amaitu gabe daudenak, garapen handia behar duten lan lerroak baitira).\nNioen moduan, idatzi honen helburua, modu orokorrean ulerkera politikoen inguruan egindako hausnarketak mahai gaineratzea da, konkretuki, militantzia ereduaren inguruan jarduteko. Horretarako, bi militantzia ereduren arteko bereizketa egiten saiatuko naiz: Alde batetik, klase ertainaren proiektu politikoari erantzuten dion militantzia eta, bestetik, proletalgoaren proiektu politikoari erantzuten dion militantzia eredua. Bereizketa hau, orokorrean Euskal Herriko ikastetxe eta Unibertsitateetan dagoen ikasle eta langile mugimendua parametro hauetan kokatzen dudalako egin dut. Horregatik dauka garrantzia berezia auzi hau modu egokian kokatzeak: Mugimendu ezberdinen ohitura eta jarduteko moduak kritikatzetik haratago, militantzia kultura egokian sakontzeko eginbeharra lehen mailako auzia delako. Honela, belaunaldiz-belaunaldi transmititutako ohitura eta (egungo egoerarako) tradizio desegokiak alde batera utzi eta militantzia kultura sozialista egoki bat martxan jartzea da gure belaunaldiaren erronka nagusienetakoa. Norabide horretan ekarpena egiteko asmoz idatzi dut.\nKlase ertaina, bere proiektu politikoa eta militantziaren izaera\nAipatu dudan bezala, hezkuntza esparruan klase ertainaren eta proletalgoaren interesei erantzuten dien militantzia ereduen arteko bereizketa egitea da testu honen helburu nagusia. Horretarako ezinbestekoa da lehenik eta behin, klase ertainaz eta proletalgoaz ari garenean zertaz ari garen argitzea.\nKlase ertainaz hitz egitean, bloke politiko bati egiten diogu erreferentzia. Langile klasearen goi estratuak (langile aristokraziak) eta burgesia txikiak egindako hitzarmen edo paktuaren ondorio den bloke politikoa. Hitzarmen hau noski, ez da bi pertsonen artean paper bat sinatzearen modukoa; prozesu historikoaren bitartez sortu den fenomeno edo egoera politiko eta sozial bat bezala ulertu behar dugu. Egoera honen emaitza, langileriaren zati bat (langile aristokrazia) burgesiaren aliatu leialena eta langileriaren traidore zuzenena bilakatzea izan da: Zehazki, burgesiak, estratu hau eskupeko bidez bizi baldintza “eroso” batzuekin erosotzea lortu du, honek, bere klase interesei eta eginbehar historikoa den komunismoaren eraikuntzari traizioa egitearen truke. Nola gertatu den hau?\nZentro inperialistan kapitalismoak izan duen garapenaren baitan, burgesiak kapital metaketaren dimentsio jakin bat lortzearekin batera (lurralde periferikoetan lan indarraren muturreko esplotazioari esker), langileriari kontzesioak egiteko gaitasunarekin (eta orokorrean interesarekin) aurkitu zen. Aldi berean, langile klasearen garapenarekin eta bere borrokari esker (Adam Radomskik ondo azaldu izan duen bezala), langile mugimenduak burgesiari irabazi kuotak kentzeko gaitasuna aprobetxatu eta hobekuntzak lortu zituen (garaipen hauetako asko, gainera, kulturalki hegemonizatzea lortu da denborarekin). Egoera honek, bi klase estratuen (langile aristokrazia eta burgesia txikia) arteko hitzarmen edo paktua deitzen dioguna eratzeko baldintzak sortu zituela esan daiteke: Burgesiak langile klasearen sektore bati soldata altuak, goi-mailako hezkuntza jasotzeko aukera, hainbat askatasun politiko eta, orokorrean, bizi baldintza erosoak bezalako kontzesioak egin zizkion. “Trukean”, langile klasearen sektore batek ez zuen proiektu antagonista baterako borondaterik eta berehalako beharrik adieraziko. Bere bizi baldintza erosoekin sintonian, jardun politikoa legez egiteko aukera eta tartea irabazi zuen estatu burgesean parte hartze kuotak handituz (sindikatu, alderdi eta abarren bitartez esaterako). Ordutik aurrera, ongizate estatuaren baitan, bizi baldintzak eta bere posizio soziala hobetzera mugatuko zen klase estratu honen jardun politikoa. Beste era batera esanda, komunismoaren proiektu politikoari bizkarra ematera.\nBaten bat honezkero galdezka ariko da zertarako azaldu ote (edo behar ote) dudan hau. Bada, azkenengo puntura iristeko, hain zuzen ere: Klase ertainaren programa eta eginbehar politikoa demokrazia burgesaren baitan, ongizate estatuan sakontzea dela azaltzen saiatzeko, alegia. Izan ere, Estatu burgesaren bitartez bere klase estratuarentzat hobekuntza sozial, ekonomiko eta politikoetan sakontzea du helburu klase ertainak. Funtsezkoa da klase ertainaren programa politikoaren helburu eta norabidea ondo kokatzea, honen logika ezagutuz soilik ezaugarritu dezakegulako bere jarduteko modu politikoa edo militantzia eredua.\nPrograma politiko hau Espainian, Katalunian edo Euskal Herrian ezaugarri ezberdinez osatua badago ere (besteak-beste ezaugarri kulturalak) eta ezaugarri hauen ondorioz, programa berdina duten bloke territorial hauen artean interes kontrajarriak daudela eman badezake ere, helburu eta norabideari dagokionez, programa berdina da.\nKlase ertainaren programa politikoak, demokrazia burgesaren bitartez ongizate estatuan sakondu eta bere estratuarentzat hobekuntzak lortzeari erantzuten dionez (proletalgoa legezko joko zelai politikoan babes gabe eta albo batera utzita), bere izaera politikoa, burokratiko-abangoardista bezala definitu genezake. Zer esan nahi du honek? Programa politiko honen norabidean sortutako mugimendu politiko eta sozial oro eta honen mesederako antolatzen den jardun politiko eta militante oro, kanpo-abangoardia burokratiko batek kapitalizatuz eta kapitalizatzeko egiten dela, sortutako indar edo energia hori izaera instituzionaleko jarduera baterako xurgatu ahal izateko. Beste hitz batzuekin esanda, gutxi batzuk kontrolatzen duten alderdi instituzionala dago mugimendu politiko eta sozial guztiaren gainetik eta egiten den aktibitate orok (lan kultural, ideologiko edo borroka dinamikak) berau elikatu behar du. Izan ere, alderdi instituzional eta burokrata horren bidez soilik egin dezake politika klase ertainak, bere programa politikoaren funtsa, estatu burgesaren bitartez (lege bidezko erreformekin) ongizate estatuan sakontzea delako.\nHonela, klase ertainak garatu duen militantzia politikoaren izaera azaleratzera iritsi garela esan dezakegu: Alderdi instituzionala elikatzeko jardun politikoa egitea da klase ertainaren militantzia politikoa. Azken batean, alderdi instituzionalaren boto kantitatea hazteko lan egitea da klase ertainak garatu duen militantzia ereduaren oinarria eta helburua.\nHonen hamarnaka adibide aurkitu ditzakegu klase ertainaren adierazpen ezberdinen egunerokotasuneko praktika politikoan. Esaterako, “Sindicato de Estudiantes” taldeak PPren gobernuaren aurka ikasle greba deialdia egiten duenean, klase ertainaren militantzia eredua erreproduzitzen duela esan dezakegu. Greba honen bidez, PP gobernutik botatzeko sortzen den iritzi guzti hori, soilik alderdi burokratiko eta instituzional batek, demokrazia burgesaren bitartez kapitalizatu dezakeelako. Ernai antolakundeko kideek Gasteizeko tranbiara sartu eta kartulina batean idatzita ikasleentzako garraio bono bat aldarrikatzen dutenean ere berdin. Izan ere, berau lortzeko antolakuntza proposamenik eta proposamen taktikorik ez dutenez, aldarrikapenaren indarra EH Bilduk erreforma bidez kapitalizatzea da bilatzen dutena.\nProletalgoa, bere proiektu politikoa eta bere militantziaren izaera\nProletalgoa, aipatu dugun moduan, klase ertainak albo batera utzi duen (eta honen esplotazioari esker bizi den) langile klasearen estratua da, luxurik gabe eta soldatarekiko hil ala biziko dependentzian bizi dena. Dependentzia eta babesgabetasun egoera kroniko honek, proletalgoaren bizitza eta etorkizuna ziurgabetasun eta segurtasun falta egoera iraunkorrera kondenatzen du. Egoera hau da agian, egun, proletalgoa ezaugarritzen duen baldintza objektibo adierazgarriena.\nKlase ertainaren programa politikoa lege erreforma bada, proletalgoaren programa politiko historikoa komunismoa da. Proletalgoaren borrokaren bitartez, gizartea komunismoaren momentura eramatea, klaseen eta zapalkuntzen deuseztapenera, alegia. Hori lortzeko momentu estrategikoari sozialismoa deitzen diogu: Langileriaren antolakuntza gaitasunen eta indarren dimentsioari esker, proletalgoak burgesiaren, ekoizpen bitartekoen eta lurralde baten gaineko kontrola eskuratzen duen momentuari. Lurralde baten gaineko boterea hartu eta bertan politikoki, sozialki eta ekonomikoki botere sozialista aplikatu ahal izateko hain zuzen ere.\nZentzu honetan, proletalgoaren intereseko militantzia eredua, proiektu edo programa politiko hau (sozialismoaren eraikuntza) elikatzen duen jarduna da. Funtsean, langileriaren indarrak zentzu edo norabide honetan metatzean datzan prozesua, esplotazio eta zapalkuntzara kondenatzen duen burgesia mendean hartu eta botere sozialista eraikitzeko norabidean jartzekoa. Esan dezakegu, proletalgoaren mesedetara eraikitako militantzia ereduaren printzipioa langileriarekin heziketa lana egitean oinarritzen dela. Hau, nolabait esatearren, langileriak boterea hartzearen beharra ikusarazteko heziketa lana da. Honek ordea ez du esan nahi militantzia lan ideologikora mugatu behar denik, heziketa hau modu eta maila askotan garatzen baita. Are gehiago, lan teoriko edo ideologikoa baino frogatze lan bat bezala ulertu beharko genuke heziketa lan hau. Praktika politikoan dago gakoa. Egungo egoeratik eta dauzkagun indarretatik hasita, sozialismoak langileriaren bizitzetan inplikatzen dituen aldaketak onak direla frogatzeko lana, hain zuzen ere.\nAuzi nagusira itzuliz, esan dugun bezala, proletalgoari interesatzen zaion militantzia botere sozialista gainjartzeko indarrak batzen dituen jardun eta antolakuntza modua da. Akatsa izango litzateke ordea, hau modu murriztuan edo interesatuan ulertzea. Esan nahi dudana zera da, langileria boterearen auzian hezteak ez duela esan nahi modu abstraktuan langileria matxinada egun baterako prestatzea. Kontrara, burgesia (eta bere apopiloak) langile indarren araberako eskalan konfrontatu, irabazi eta langile boterea indartzeaz ari naiz: etsaia geroz eta eskala handiagoan borrokatu ahal izateko indarrak metatzeaz, alegia. Prozesu horretan soilik hezi daiteke langileria eskala nazional eta internazionalean boterea hartzeko daukan ezinbestekotasunaz eta betebeharraz.\nHonekin batera, derrigorrezkoa da sozialismoak ordezkatzen duen mundu eta bizi berriaren hazia, burgesiari borrokatu eta irabazitako esparru, eremu edo indar bakoitzeko izaeraren parte izatea. Esan nahi dudana da, boterea hartzearen auzia matxinada egun bateko kontua ez dela badakigunez, ezinbestekoa dela langileen kontrolpeko eremu, gune, instituzio eta antolakundeak sozialismoak inplikatzen dituen balore eta funtzionamendu sistemaren baitan kokatzea. Langileria sozialismoaren ezinbestekotasunean auzi praktiko errealetan besterik ezin baitaiteke hezi. Honek, zuzenean, botere burgesa bere hedaduran, eremu eta adierazpen guztietan borrokatu behar izatera garamatza, zapalkuntza guztien eta bakoitzaren aurkako langile indarrak metatzera, alegia.\nOndorioz, oinarrizko edo egiturazko interes desberdintasun hauek kontuan izanik, politika ulertu eta aplikatzeko moduak guztiz ezberdinak dira klase ertainaren eta proletalgoaren artean. Klase ertainak politika, hots, indar edo botere harremana eta talka, alderdi instituzional ezberdinen arteko eztabaidan kokatzen du. Finean berarentzat estatuaren gaineko kontrol modalitatearen inguruko auzia da politika. Aginte hau ideologikoki modu askotakoa izan daiteke, kontserbadoreagoa ala aurrerakoiagoa, bakezalea ala bortxazkoa, baina funtsean horretara mugatzen da klase ertainaren politikaren inguruko ikuskera, lehia instituzionalera alegia. Aldiz, proletalgoaren proiektu estrategikoak, bere etsaia den burgesiaren botere errealaren dimentsio osoaren aurkako dinamika bezala ulertzen du politika, finean, klase borroka gisara. Gizartearen eta prozesu sozialen gaineko kontrol auzi bezala.\nHau da, politika sozialistak, azken helburu eta jomuga nagusi gisara, botere burgesaren fundamentua edo oinarria den gainbalioaren dinamika globala eta bere bitartez metatzen den botere soziala deuseztatzeraino higatzea dauka helburu, burgesiak bere gainean daukan aginte eta dominazio gaitasunarekin amaitzeko bide bakarra izaki. Horretarako metatzen ditugu indarrak: kapitalaren eta estatu burgesaren agintetik haratago, esplotazio eta zapalkuntzarik gabeko gizarte berri bat antolatzea da proletalgoaren interesa. Azken instantzian, burgesiaren zein proletalgoaren deuseztapena dakarrena.\n Testuaren egituraketari dagokionez, bi zatitan banatua dago. Lehenengo honek, “Klase ertaina, bere proiektu politikoa eta militantziaren izaera” eta “Proletalgoa, bere proiektu politikoa eta militantziaren izaera” atalak barnebiltzen ditu. Bigarrenak aldiz, “hezkuntzaren eta heziguneen ulerkera politiko desberdinduak”, “klase ertainaren intereseko militantzia ereduaren ezaugarriak” eta “proletalgoaren intereseko militantzia ereduaren ezaugarriak” atalak.\n Prozesu eta fenomeno historiko konplexua den heinean, aipatutakoa baino ezaugarri eta determinazio gehiagok osatzen dute klase ertainaren sorrera. Testuan aipatu ez dudan baina dudarik gabe eragin handia izan zuen Sobietar Batasunaren papera aztertu beharrekoa da, esaterako. Sakontasunez aztertu behar den fenomenoa dela jakina da, hala ere, ez da testu honen helburua zentzu horretan ekarpenik egitea.\n “Konstruktibismo politikoa eta klase borroka” testuan, Kolitzak erabilitako kontzeptua.


Arauetara egokitzea - Abando Ascensores\nNeurrira egindako soluzioak » Arauetara egokitzea\nASCENSORES ABANDOn eraikitzen, mantentzen eta ordezkatzen ditugun produktuak erabat egokitzen dira igogailuek eta osagarri guztiek bete behar dituzten segurtasun-araudietara.\nGure instalazioek ISO 9001 Kalitate Sistemaren bermea, eta AENOR eta IQNet ziurtagiriak dituzte. Gure produktuak igogailuei buruz Europako Parlamentuaren eta Batzordearen 95/16/CE Zuzentaraua ezartzeko xedapenak arautzen dituen abuztuaren 1eko 1314/1997 Errege Dekretuaren arabera eginda daude.\nEgiten ditugun obretako segurtasun-planek Laneko Arriskuen Prebentziori buruzko azaroaren 8ko 31/1995 Legea eta Prebentzio Zerbitzuari buruzko urtarrilaren 8ko 39/1997 Errege Dekretua betetzen dituzte.\nAholkularitza-zerbitzu pertsonalizatua eskaintzen dugu. Jarri gurekin harremanetan, zure eskura jar ditzakegun produktu guztiak ezagutzeko. Garraio bertikaleko aukera zabal-zabala dugu: igogailuak eta jasogailu elektrikoak; plater-jasogailuak, eskailera-igogailuak…


Otsailaren 24an bukatzen da lehiaketan parte hartzeko nanoipuinak aurkezteko epea.\n200 karaktere erabilita pasadizo barregarri, beldurgarri edo amodiozkoren bat idatzi.\nNanoipuina helbide hauetakoren batera bidali: euskara@eibar.eus eibar@aek.eus euskaltegia@eibar.eus\nHoriek denak web gune honetan jarriko ditugu eta nahi duenak gustokoen duen nanoipuinari aldeko botoa eman ahalko dio.\nBi sari egongo dira: lehena epaimahaiak erabakitakoarentzat eta bigarrena boto gehien jaso duenarentzat.\nApirilaren 25ean helduentzako ipuin musikatuak: Emakume Eskeletoak, amodiozko ipuinak\nJuan San Martin udal liburutegiak Liburuaren Nazioarteko eguna dela eta, helduentzako ipuin musikatuak antolatu ditu. Emanaldian bi ipuin euskaraz kontatuko dira eta bi gaztelaniaz.\nEguna: apirilak 25\ne-berba lehiaketa mundu digitalean hain ohiko diren ingelera jatorriko berbentzat euskarazko pareko egokia asmatzeko edo topatzeko lehiaketa izan da.\nDagoeneko baditugu irabazleak. Boto gehien jaso dituen e-berba GORROTER izan da hater adierazteko, eta epaimahaiak PLANTITXURA e-berba hautatu du postureo hitzaren pareko.\nZeutuber, neufi, gorroter... makina bat aukera daude erdal jatorriko e-berbei euskararen ikutua emateko.\nIkusi HEMEN aurkeztu diren berbak eta eman botoa gehien gustatu zaizunari. Botoa emateko azken eguna martxoaren 11 izango da.\nBi sari emango dira: epaimahaiarena eta jendearen boto gehien jaso dituenarena.\n33 lagunek hartu dute parte eta guztira 150 proposamen jaso dira lehiaketan parte hartzeko.\nPegoraren argazkia saritu du epaimahaiak\nPegora adierazteko argazkiak jaso du epaimahaiaren saria ARGAZKI DIGITAL LEHIAKETAn. Elena Palleja da horren egilea. Web orrian boto gehien jaso dituena (90 boto) Lu Carballoren argazkia izan da: antiparrak. Guztira 328 boto eman dira. Sarituaz gain, izan dira boto dezente jaso dituzten beste batzuk: basarri (81 boto), maratilla (47 boto), parrapas (29 boto), muga (13 boto)...\nEman botoa argazki digital lehiaketan (Eibar aldeko euskara hiztegia)\nLehiaketaren lehen fasea bukatu da, eta 59 argazki jaso dira. Orain botoa emateko unea da.\nEgin klik HEMEN eta hautatu gehien gustatu zaizuna. Botoa emateko epea martxoaren 19an bukatuko da.\nLehiaketa hau Eibarko Udalak AEKrekin eta Udal Euskaltegiarekin lankidetzan antolatu du.\nEibarko euskarako albisteak beste gune batzuetan ikusgai\nHemendik aurrera Eibarren euskaraz edota euskarareninguruan antolatzen diren ekitaldi eta egitasmoen berri izateko gune hauetara jo dezakezu:\nFacebook Eibarko Euskara http://on.fb.me/1WCUij4\nUdalaren web gunean http://www.eibar.eus/eu/kultura\nUEUko ikastaroetarako diru-laguntzak eskatzeko epea zabalik\nEibarko Udalak 2014ko irailaren 1etik 2015eko uztailaren 31 bitartean UEUk eskainitako ikastaroak egiten dituzten eibartarrei zuzendutako diru-laguntza deialdia kaleratu du.\nEskaera PEGORAn (Herritarren zerbitzurako bulegoa) egin behar da irailaren 30a baino lehen.\nDiru-laguntza deialdian jasotako baldintza guztiak betetzen dituztenek matrikularen % 50ari dagokion diru-laguntza jasoko dute.\nIkusi HEMEN informazio guztia.


Savères - Wikipedia, entziklopedia askea.\nJoseph TOFFOLON (2014-2020)\n43° 22′ 14″ N, 1° 06′ 14″ E / 43.3706°N,1.1039°E / 43.3706; 1.1039Koordenatuak: 43° 22′ 14″ N, 1° 06′ 14″ E / 43.3706°N,1.1039°E / 43.3706; 1.1039\nBérat, Labastide-Clermont, Lautignac eta Rieumes\nSavères (frantsesez eta ofizialki: Savères) Okzitaniako udalerri bat da. Administratiboki Frantziako Garona Garaia departamenduan dago, Okzitania eskualdean. 2013an 207 biztanle zituen.\n2007an Savères udalerrian erroldatutako biztanleak 203 ziren. Familiak 80 ziren, horien artean 16 pertsona bakarrekoak ziren (16 bakarrik bizi ziren emakumeak eta 16 bakarrik bizi ziren emakumeak), 24 seme-alabarik gabeko familiak ziren, 32 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 90 etxebizitza zeuden, 78 familiaren etxebizitza nagusia ziren, 5 bigarren erresidentzia ziren eta 7 hutsik zeuden. 88 etxeak ziren eta 1apartamentu bat zen. 78 etxebizitza nagusietatik 58 bere jabearen bizilekua ziren, 14 alokairuan okupaturik zeuden eta 6 doan lagata zeuden; 2 etxek bi gela zituzten, 6 etxek hiru zituzten, 27 etxek lau zituzten eta 43 etxek bost zituzten. 71 etxek euren parking plaza propioa zuten azpian. 19 etxetan ibilgailu bat zegoen eta 53 etxetan bat baino gehiago zituzten.\nSavères udalerriko biztanleria-piramidea 2009an .\n2007an lan egiteko adina zuten pertsonak 130 ziren, horien artean 102 aktiboak ziren eta 28 inaktiboak ziren. 102 pertsona aktiboetatik 95 lanean zeuden (53 gizon eta 42 emakume) eta 7 langabezian zeuden (3 gizon eta 4 emakume). 28 pertsona inaktiboetatik 12 erretiraturik zeuden, 7 ikasten zeuden eta 9 "bestelako inaktibo" gisa sailkaturik zeuden.\n2009an Savères udalerrian 70 unitate fiskal zeuden, 185 pertsonek osaturik. Pertsona bakoitzeko diru-sarrera fiskalaren mediana urteko 17.106 euro zen.\n2007an zeuden 7 komertzioetatik, 1 bestelako produktu industrialen fabrikazioko enpresa zen, 3 ibilgailuen saltze eta konpontze enpresak ziren, 2 zerbitzu enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2000. urtean Savères udalerrian 13 nekazaritza-ustiategi zeuden, 560 hektarea erabiltzen.\nLabastide-Clermont (2,8 km)\nBois-de-la-Pierre (4,7 km)\nRieumes (4,8 km)\nLautignac (4,8 km)\nGratens (5,5 km)\nBérat (5,8 km)\nBNF: 15255533s (data)\nOrriaren azken aldaketa: 28 abendua 2019, 21:34.


Enrique Alés, Bularreko Minbizia Ikertzeko Espainiako Taldearen (GEICAM) Bularreko Minbiziko Aurrerapenen Urteko 5. Berrikuspenaren koordinatzailea. | Consumer\nEnrique Alés, Bularreko Minbizia Ikertzeko Espainiako Taldearen (GEICAM) Bularreko Minbiziko Aurrerapenen Urteko 5. Berrikuspenaren koordinatzailea.\nKimioprebentzioa bularreko minbizia prebenitzeko botika bat erabiltzean datza\nDiagnostikoa: bularreko minbizia. Albiste beldurgarri hori saihestu egin daiteke kimioprebentzio mota berri batekin tratatuz gero garatzeko arrisku handia duten emakume osasuntsuen %65etan. Espainian bakarrik, urtean 2.000 eta 3.000 kasu berri artean gertatuko lirateke. Tratamendu honetan, botika bat ematen da, gehienez ere bost urtez, gorputzeko zelulak minbizi bihur ez daitezen. Kimioprebentzio klasikoa jadanik aplikatzen da tanoxifenoa eta raloxifenoa bezalako medikamentuekin. Orain, eraginkorragoak diruditen eta albo-ondorio larri gutxiago eragiten duten beste batzuk probatzen dira, azken azterketetako baten arabera, EXCEL, Bularreko Minbizia Ikertzeko Espainiako Taldeak (GEICAM) sustatua. Bularreko minbiziko kimioprebentzioak etorkizun oparoa du, baina ikertu eta zehaztu egin behar da zein emakumek izan dezakeen onura handiena. Elkarrizketa honetan, Enrique Alések, onkologo medikoak eta GEICAMek antolatutako Bularreko Minbiziaren Aurrerapenen Urteko 5. Berrikuspenaren (RAGMA) koordinatzaileetako batek azaldu du.\nBularreko minbiziaren etorkizuna: kimioprebentzioa\nGaixotasun larriak botiken bidez prebenitzea oso zabalduta dago, eta medikuntzako beste espezialitate batzuetan lantzen da, hala nola kardiologian. Kasu horretan, duela urte batzuetatik erabiltzen dira arrisku kardiobaskularra kalkulatzeko taulak, eta hipertentsioaren kontrakoak ematen dira, hipertentsioa edo estatinak jaisteko, kolesterola kontrolatzeko, eta helburu hau dute: miokardioko infartu akutua (MIA) bezalako gertaera kardiobaskularrak saihestea. Hala ere, onkologia atzetik doa prebentzio farmakologikoari edo kimioprebentzioari dagokionez.\nEnrique Alések azaldu duenez, minbiziaren kasuan ez dago hain parametro argi bat, gaixotasuna garatzeko arriskua murrizteko tratatu daitekeena. Eta, hala ere, etorkizunean hobetu eta indartu egin beharko da bularreko minbiziaren prebentzioa sendagaiekin. “Topikoa izan arren, hobe da prebenitzea sendatzea baino. Horrek bularreko minbiziaren diagnostikorako ere balio du. Diagnostiko horrek eragiten duen larritasuna saihesteko, kirurgiatik, kimioterapiatik, erradioterapiatik eta piluletatik pasatzeak gaixotasun hori prebenitzera bideratu behar du etorkizuna”, nabarmendu du Alesek.\n“Etorkizunean, sinuko minbiziko kimioprebentzioa faktore hauen mende egongo da: emaitza onak lortzearen mende, emaitza horiek modu egokian banatzearen mende, hala behar duten emakume guztiak medikatu ahal izateko, eta sendagai eraginkorragoak eta kaltegabeagoak aurkitzen jarraitzearen mende”, dio onkologiako espezialista honek.


Gure etorkizuna - GARA\nFredi Paia 2007/1/28\nAtzo greba egin genuen gure etorkizunaren alde. Ez naiz egun bateko greba tresna bezala baloratzen hasiko. Ez behintzat alternatiba eraginkor bat bururatzen zaidan arte. Baina arazoaren muina tabakoaren legea onartu dugun otzantasunarekin lotuago ikusten dut nik enpresarien jarrerarekin baino. (...) Eta aberatsak, definizioz soilik lapurra edo lapurren ondorengoa izan litekeena, antzerki honetan tokatzen zaion gidoia bete besterik ez du egiten. Langilea da bere papera interpretatzeari uko egin diona. Borroka ideologikoaren ahultasuna ikusten dut nik guztiaren atzean.\nHamar urte barru, biriki kantzerrak gaur besteko indarra edo handiagoa duenean inflexio puntu bat espero dut. Autoak produzitzeari uzteak askoz eragin positiboagoa izango luke gure osasunean (...). Pentsioen aferan ere askok logikoa ikusten du gazte gutxiago badago sistema bera arriskuan egotea. Eta inork ez du esaten afera produktibitatearekin lotuago dagoela langile kopuruarekin baino. Hau da, gaurko langile bakar batek aberastasun askoz handiagoa sortzen duela bere traktorearekin orain 50 urte bere aitaitaren zortzi anaiek golde eta laiez baino.\nEz dut ulertzen zergatik esaten duten gure etorkizuna umeak direla. Ez dauka zentzurik, gu ez gara berriz ume izango. Gure etorkizuna aitaita-amamak dira, horrantz goaz bidean jausi ezik eta gure nagusiei eskaintzen diegun bizimodua da bizitza osoko izerdiaren truke jasoko duguna. Bakoitzak gure etxea behar genuela esan ziguten, askatasunaren izenean, eta orain eskubideak defendatzeko zorpetuta, guraso zaharrak abandonatuta eta gure umeak umezurtz dira. Guk, bitartean, gure iraganari begira jarraitzen dugu, gure etorkizuna delakoan.